Kes keracunan misteri: RSF gesa Iran bebaskan wartawan

PARIS, 9 Mac-Kumpulan hak asasi media tanpa sempadan (RSF) pada Rabu menggesa Iran bagi membebaskan wartawan yang ditahan selepas membuat liputan kes keracunan misteri melibatkan pelajar sekolah.Kumpulan itu turut berkata penahanan tersebut merupakan percubaan kerajaan bagi menutup mulut wartawan terbabit.Kes keracunan makanan itu telah menjejaskan lebih 5,000 pelajar kebanyakannya perempuan sejak November lalu menurut pihak berkuasa.Kumpulan hak asasi yang berpangkalan di luar Iran itu turut menuduh kerajaan Iran gagal melakukan perkara secukupnya bagi melindungi pendidikan wanita dan terdapat protes di seluruh Iran pada Isnin dan Selasa menurut kumpulan pemantau.Pemimpin Agung Iran, Ayatollah Ali Khamenei pada isnin lalu menyifatkan pelaku jenayah kejadian sebagai jenayah yang tidak boleh dimaafkan dan berikrar bagi menjejaki pelaku tanpa belas kasihan.RSF berkata wartawan berkenaan ialah Ali Pourtabatabaei yang membuat liputan kes untuk laman berita Qom di Twitter ketika kes pertama kali dilaporkan di bandar suci Qom pada hujung November dan masih membuat liputan ketika ditahan pada 5 Mac lalu.Dikatakan juga, Ali berjaya menghubungi kakaknya menerusi telefon memberitahu dirinya ditahan, namun tidak pasti di mana lokasi ditahan.Tambah RSF, Ali mengkritik kegagalan pihak berkuasa Qom yang tidak bertindak ketika kes pertama keracunan dilaporkan.Kes keracunan misteri di Iran telah menambah ketegangan kalangan rakyat; selepas protes antikerajaan yang telah memasuki enam bulan susulan kematian Mahsa Amini yang ditahan kerana melanggar etika pemakaian wanita di negara itu.Sejak bermulanya protes antikerajaan, Iran telah menahan dua wartawan wanita iaitu Niloufar Hamedi dan Elaheh Mohammadi yang mendedahkan kisah Amini."Kerajaan Iran cuba untuk menutup mulut sesiapa sahaja yang cuba untuk menyiasat dan melaporkan berita yang boleh memalukan kerajaan", kata Jonathan Dagher yang merupakan ketua RSF bagi meja Timur Tengah.Tambah Dagher, terdapat 30 wartawan dan pekerja media ditahan kerajaan Iran. Kebanyakan mereka ditahan ketika rusuhan pada protes antikerajaan."Ali Pourtabatabaei wajar dibebaskan tanpa sebarang syarat. Pendakwaan terpilih kepada wartawan yang melaksanakan tugasnya perlu dihentikan", kata Dagher lagi.Sementara itu, Kumpulan hak asasi Iran (IHR) yang berpengkalan di Norway berkata protes antikerajaan diadakan di beberapa bandar utama Iran termasuk Tehran, Mashhad dan Shiraz pada minggu ini berikutan kemarahan memuncak rakyat kepada kerajaan berkaitan kes keracunan makanan.Kata kumpulan itu lagi, pihak berkuasa telah melepaskan beberapa das tembakan kepada penunjuk perasaan serta menahan guru-guru bagi menyuraikan protes di bandar Sanandaj, barat Iran.-AFP

(Para penunjuk perasaan di Iran berkumpul di bangunan kementerian pendidikan di Tehran/Foto AFP)


Mahkamah Pakistan gantung waran tangkap terhadap Imran Khan

KARACHI, 9 Mac-Mahkamah Tinggi Pakistan pada Selasa menggantung waran tangkap yang dikeluarkan terhadap bekas Perdana Menteri, Imran Khan pada Selasa. Ia selepas beliau gagal hadir perbicaraan kes berkaitan pembelian dan penjualan hadiah yang diberikan kenamaan asing semasa beliau menjadi Perdana Menteri.Ketua Hakim Negara, Aamer Farooq mengarahkan polis untuk tidak menangkap Khan sehingga 13 Mac ini.Mahkamah juga memerintahkan bekas perdana menteri itu hadir ke mahkamah pada tarikh sama bagi perbicaraan kes tersebut.Minggu lalu, Mahkamah Islamabad mengeluarkan waran tangkap terhadap pemimpin itu disebabkan gagal menghadiri perbicaraan.Polis pada Ahad cuba menahan Khan tetapi menerima tentangan hebat dari penyokongnya di Lahore.Khan, 70 tahun, disingkirkan selepas parlimen meluluskan usul undi tidak percaya terhadapnya pada April tahun lalu.Beliau kini disabitkan dengan pelbagai kes jenayah termasuk keganasan, cubaan membunuh dan pengubahan wang haram.-REUTERS

(Bekas Perdana Menteri Pakistan, Imran Khan/REUTERS)


Penduduk Filipina jatuh sakit, kesan tumpahan minyak

MANILA, 8 Mac- Berpuluh-puluh penduduk Filipina jatuh sakit selepas minyak dari sebuah kapal tangki karam dihanyutkan ke pantai, kata pegawai bertugas.Pihak berkuasa masih berusaha untuk ke lokasi kapal yang karam itu.'The Princess Empress' membawa 800,000 liter bahan api industri dan ia tenggelam lebih seminggu lalu di luar pulau tengah Mindoro, selatan ibu kota Manila.Bahan api diesel dan minyak dari kapal itu telah mencemari perairan dan di sepanjang pantai wilayah Oriental Mindoro, kata Gabenor Humerlito Dolor kepada pemberita.Tumpahan minyak tersebut dikesan sehingga ke selatan pulau Semirara iaitu lebih 130 kilometer dari kawasan kapal tangki itu karam.Perkara tersebut mencetuskan kebimbangan terhadap hidupan marin dan ekonomi di rantau itu.Pegawai kesihatan wilayah Cielo Ante berkata, sekurang-kurangnya 43 orang dilaporkan mengalami muntah-muntah, sakit kepala dan loya sejak minyak itu sampai ke pantai mereka.Menurut Ante, "mereka tinggal di kawasan tumpahan minyak berlaku."Bagaimanapun, "pihak berkuasa belum mengesahkan simptom itu adalah kesan langsung daripada tumpahan itu," tambahnya.

(Pengawal Pantai Filipina (PCG) mengutip serpihan tumpahan di sepanjang pantai di Pola/AFP)

Dolor berkata usaha pembersihan sedang dijalankan bagi mengelak peningkatan penyakit tersebut.Menurut jurucakap Pengawal Pantai Filipina Armando Balilo, "keadaan laut bergelora dan kesan tumpahan minyak menghalang usaha melakukan pembersihan di kawasan itu."Jabatan Alam Sekitar berkata pada Isnin bahawa kapal tangki yang tenggelam itu mungkin telah dikesan.Ia dipercayai berada kira-kira 400 meter di bawah permukaan, namun kedudukan tepatnya perlu disahkan.Beribu-ribu nelayan dilarang untuk turun ke laut bagi melakukan aktiviti di kawasan pantai itu.Dianggarkan 591 hektar terumbu karang, 1,626 hektar bakau dan 362 hektar rumpai laut "berpotensi terjejas" oleh tumpahan minyak itu, kata Setiausaha Alam Sekitar Maria Antonia Loyzaga.- AFP


Australia tuntut Rusia banteras penjenayah siber

SYDNEY, 8 Mac- Birokrat tertinggi kerajaan Australia menuntut Rusia membanteras sejumlah besar penjenayah siber yang beroperasi di negara itu.Tindakan mereka menimbulkan ancaman kepada keselamatan negara.Komen itu muncul ketika Canberra memperbaharui dasar keselamatan sibernya berikutan serangan siber ke atas beberapa syarikat terbesar di negara itu."Rusia merupakan penjenayah siber paling ramai selain mempunyai perisian maklumat pengguna," kata Setiausaha Jabatan Hal Ehwal Dalam Negeri Michael Pezzullo pada Sidang Kemuncak Perniagaan AFR di Sydney."Kami menyeru kerajaan Rusia untuk membawa penggodam itu ke hadapan."Bagaimanapun, jurucakap kedutaan Rusia tidak memberikan sebarang jawapan.Bulan lalu, kerajaan Australia berkata ia merancang untuk merombak peraturan keselamatan sibernya serta menubuhkan sebuah agensi di jabatan Pezzullo untuk menyelaraskan pelaburan kerajaan selain membantu tindak balas terhadap serangan penggodam.Serangan ke atas infrastruktur teknologi adalah salah satu ancaman terbesar kepada keselamatan negara Australia, kata Pezzullo.Amerika Syarikat dan Britain menyekat beberapa warga Rusia yang dituduh melakukan serangan siber bulan lalu kerana telah melumpuhkan perniagaan, sekolah dan hospital.- REUTERS

(Paparan kod binari di skrin komputer riba/REUTERS)


Rumah Putih sokong AS haramkan TikTok

WASHINGTON, 8 Mac- Rumah Putih menyokong undang-undang yang diperkenalkan pada Selasa oleh 12 senator untuk memberi pentadbiran kuasa baharu untuk mengharamkan aplikasi video milik China, TikTok dan teknologi asing lain jika ia menimbulkan ancaman keselamatan negara.Pengendorsan itu meningkatkan usaha beberapa penggubal undang-undang untuk mengharamkan aplikasi popular yang dimiliki oleh syarikat China dan digunakan oleh lebih 100 juta rakyat Amerika.Rang undang-undang itu akan memberi Jabatan Perdagangan kuasa untuk mengenakan sekatan termasuk mengharamkan TikTok dan teknologi lain yang menimbulkan risiko keselamatan negara, kata Senator Demokrat Mark Warner, yang mempengerusikan Jawatankuasa Perisikan. Perkara itu turut akan terpakai kepada teknologi asing dari China, Rusia, Korea Utara, Iran, Venezuela dan Cuba, katanya.TikTok mengkritik langkah tersebut, dalam satu kenyataan "larangan AS terhadap TikTok adalah larangan ke atas eksport budaya dan nilai Amerika kepada berbilion pengguna perkhidmatan kami di seluruh dunia."Senator yang memperkenalkan undang-undang itu, diketuai oleh Warner dan Republikan John Thune, juga termasuk Demokrat Tammy Baldwin, Joe Manchin, Michael Bennet, Kirsten Gillibrand dan Martin Heinrich bersama Republikan Deb Fischer, Jerry Moran, Dan Sullivan, Susan Collins dan Mitt Romney.Menurut Warner, "adalah penting kerajaan menjelaskan risiko keselamatan negara daripada TikTok."Penasihat keselamatan negara Rumah Putih Jake Sullivan memuji rang undang-undang itu berkata, "kami berharap untuk terus bekerjasama dengan kedua-dua Demokrat dan Republikan mengenai rang undang-undang ini, dan menggesa Kongres bertindak segera untuk menghantarnya ke meja Presiden," katanya dalam satu kenyataan.- REUTERS


Sekolah di China latih wanita jaga bayi baru lahir

SHANGHAI, 8 Mac- Lebih 10 wanita hadir ke pusat latihan Yipeitong di Shanghai untuk belajar menjadi "yue sao" atau penjaga wanita berpantang.Ia bukanlah perkara baru di China, secara tradisinya ia merangkumi peraturan ketat mengenai cara mandi, mencuci rambut dan memberus gigi untuk ibu berpantang.Menurut data rasmi yang dikeluarkan pada Januari, populasi negara itu menunjukkan penurunan tahun lepas buat kali pertama dalam tempoh enam dekad.Ibu bapa di bandar-bandar utama negara itu masih membelanjakan jumlah yang besar untuk aktiviti permulaan bagi kanak-kanak.Di Shanghai, kelas persendirian berharga lebih daripada 200 yuan sejam, pelajaran muzik secara rutin menelan belanja lebih 400 yuan setiap jam dan kem sukan dan sains berharga antara 6,000 yuan dan 8,000 yuan setiap minggu semasa tempoh cuti."Kami memerlukan seseorang yang profesional untuk melakukan perkara itu," tambah Jiang sambil menjelaskan bahawa pusat itu mengajar "pengetahuan pemakanan saintifik, serta pengetahuan lain seperti pendidikan awal kanak-kanak".

(Wanita menunggu sebelum memasuki kelas kemahiran kejururawatan di Yipeitong/REUTERS)

Jiang berkata, wanita di Shanghai hanya memperoleh separuh daripada pendapatan purata kerana perlu membayar untuk perkhidmatan profesional, dan ia diperlukan untuk ibu moden.Menurut iklan pekerjaan, gaji penjaga wanita berpantang di bandar utama boleh mencecah 15,000 yuan sebulan atau lebih.Gaji itu menggalakkan wanita yang mempunyai sijil pendidikan tinggi untuk memasuki industri.Dong Lili, seorang pelajar di pusat itu berkata, "pengalaman menjaga anak sendiri menjadikan idea kerjaya dalam penjagaan kanak-kanak menarik," katanya."Apabila ibu bapa memilih pengasuh, mereka akan memilih yang lebih profesional, dan keperluan untuk kelayakan akademik amat tinggi," tambah lelaki berusia 35 tahun itu.apelajar dan guru di pusat itu bersetuju bahawa keperluan untuk penjagaan kanak-kanak moden, profesional dan terlatih merupakan kemahiran yang paling penting dalam penjagaan wanita berpantang. "Anda mesti bersabar, dan melayan bayi itu seperti anak anda sendiri," kata pelajar berusia 46 tahun, Sun Hui.- REUTERS


Menteri Perdagangan Korea Selatan bangkitkan mengenai Akta Cip dalam mesyuarat AS

SEOUL, 8 Mac- Menteri perdagangan Korea Selatan akan bertemu dengan rakan sejawatannya di Washington minggu ini untuk menyatakan kebimbangan bahawa Akta Cip Amerika Syarikat (AS) boleh menjadikan negara itu destinasi pelaburan yang kurang menarik, kata kementerian perdagangannya.Semasa lawatannya, menteri perdagangan Korea Selatan Ahn Duk-geun merancang untuk bertemu dengan pegawai kanan dari Jabatan Perdagangan AS dan Rumah Putih serta pegawai dari badan pemikir utama untuk membincangkan Akta Cip.Bulan lalu, pentadbiran Biden berkata ia akan memerlukan syarikat memenangi $52.7 bilion dana yang tersedia daripada Akta Cip untuk berkongsi lebihan keuntungan.Akta Cip memainkan peranan penting dalam usaha pentadbiran Biden untuk membawa pulang pembuatan semikonduktor, dan kejayaan itu penting supaya AS terus mendahului pasaran global."Kerajaan Korea Selatan akan menjelaskan syarat Akta Cip boleh memperdalam ketidaktentuan perniagaan, melanggar hak pengurusan dan teknologi syarikat serta menjadikan Amerika Syarikat kurang menarik sebagai pilihan pelaburan," kata kementerian perdagangan Korea Selatan.Di bawah Akta Cip, syarikat yang menerima insentif dikehendaki berkongsi sebahagian daripada keuntungan mereka dengan kerajaan AS.Pembuat cip juga bimbang tentang keperluan untuk menyerahkan maklumat tentang unjuran keuntungan dan operasi, kerana ia dianggap rahsia perdagangan, kata penganalisis.- REUTERS


Empat maut dalam serangan dron di timur Syria

BEIRUT, 8 Mac- Empat orang maut dalam serangan dron di timur negara Syria yang dikuasai kerajaan, manakala lapan yang lain, cedera.Perkara itu disahkan Ketua Badan Pemantau Hak Asasi Manusia Syria, Rami Abdel Rahman.Serangan berlaku berhampiran kilang senjata milik kumpulan yang disokong Iran dan berhampiran trak yang sarat senjata.Ia menyasarkan sebahagian bandar yang menjadi kediaman komander tertinggi Iran dan pegawai kanan pergerakan Hizbullah di Lubnan.Serangan turut disasarkan terhadap hospital Iran yang khusus bagi merawat pesakit taun.-AFP

(Kemusnahan berikutan serangan dron yang mengorbankan empat orang di bandar timur Deir Ezzor/AFP)


Bandar-bandar China rekod suhu tertinggi, awal Mac

BEIJING, 8 Mac- Puluhan bandar utama di China mengalami paras suhu tertinggi bermusim, minggu ini.Suhu di Wuhan dan Zhengzhou, mencecah lebih 10 darjah celcius iaitu lebih tinggi daripada biasa yang pernah direkodkan pada awal Mac.Data rasmi Agensi Meteorologi Kebangsaan China (NMC) menunjukkan Wuhan, yang terletak di bahagian tengah sungai Yangtze, mencatatkan suhu 26 darjah celcius pada Isnin lalu.Beijing dan bandar-bandar sekitarnya pula menyaksikan suhu mencecah antara 22 hingga 25 darjah celcius.Tahun lalu, China mengalami gelombang panas melampau dengan 267 stesen cuaca merekodkan suhu melebihi 40 darjah celsius.

Ia berlaku semasa kemarau musim panas selama 70 hari yang melanda seluruh lembangan sungai Yangtze dan mencetuskan kebakaran dan merosakkan tanaman.Biro cuaca negara itu sudah memberi amaran bahawa ia menghadapi satu lagi cuaca ekstrem pada tahun ini akibat perubahan iklim global.Wilayah barat daya Yunnan yang menempatkan stesen janakuasa hidro utama, mengalami kemarau yang berpanjangan hingga April, dengan purata hujan lebih 60%, lebih rendah daripada biasa sejak November tahun lalu.Tasik air tawar terbesar di China, Poyang dan saluran bagi mengatasi banjir utama di Yangtze, juga mengalami kemarau, dengan paras air pada Isnin lalu turun semula di bawah 7 meter, iaitu rekod terendah, menurut media kerajaan.Pegawai cuaca China berkata bahawa purata suhu pada Februari adalah 1.6 darjah celcius lebih tinggi daripada biasa, dengan purata hujan juga 3.9% lebih rendah.Penolong Pengarah Pusat Meteorologi Negara, Gao Rong berkata perubahan corak cuaca juga bermakna musim bunga lebih awal di kebanyakan wilayah di selatan sungai Yangtze, iaitu sehingga 20 hari lebih awal daripada biasa.-REUTERS


PBB gesa China tegas tangani isu hak asasi manusia

(Anggota masyarakat Uyghur Islam menunjukkan gambar saudara merekayang ditahan di China semasa sidang media di Istanbul pada 2022/AFP)

GENEVA, 8 Mac- Pertubuhan Bangsa Bersatu (PBB) mahu China bertindak tegas dalam menangani isu hak asasi manusia di wilayah, Xinjiang.Ketua Hak Asasi Manusia PBB, Volker Turk menegaskan, badan itu prihatin terhadap perlindungan etnik Uyghur dan minoriti Islam lain di Tibet.Beliau berkata, saluran komunikasi dibuka bagi menyelesaikan pebagai isu dan kebimbangan tersebut."Di wilayah Xinjiang, pejabat saya telah melakukan proses dokumentasi, terutama melibatkan kes penahanan dan pemisahan keluarga secara paksa yang berterusan dan telah membuat cadangan penting", katanya ada sesi Majlis Hak Asasi Manusia PBB.Jelas Turk, tindakan susulan akan diambil berhubung perkata tersebut.

Selain itu, beliau juga menyuarakan rasa kurang senang terhadap Undang-undang Keselamatan Negara di Hong Kong pada 2020 untuk menghapuskan perbezaan pendapat berikutan demonstrasi pro-demokrasi secara besar-besaran dan ganas."Kami juga mempunyai kebimbangan mengenai sekatan secara lebih umum, termasuk penahanan sewenang-wenangnya pembela hak asasi manusia dan peguam dan kesan Undang-undang Keselamatan Negara di Hong Kong," katanya.Turk menyatakan perkara tersebut semasa ucapan pertamanya kepada pertubuhan itu di Geneva sejak memegang jawatan sebagai Pesuruhjaya Tinggi PBB bagi Hak Asasi Manusia pada Oktober.Dalam pada itu, Michelle Bachelet menerbitkan laporan mengenai Xinjiang. Ia memperincikan kronologi pencabulan hak terhadap Uyghur dan minoriti Islam lain, dakwaan "boleh dipercayai" mengenai penyeksaan yang berterusan, penahanan sewenang-wenang dan pencabulan hak agama dan reproduksi.Bagaimanapun, Beijing menafikan sekeras-kerasnya dakwaan itu dan menegaskan ia menjalankan pusat latihan vokasional di rantau itu untuk menghapuskan keganasan.Duta Besar China Chen Xu berkata bahawa dengan usaha Beijing untuk memerangi keganasan dan radikalisasi, hak asasi manusia di Xinjiang "dilindungi dengan baik"."Sejak Undang-undang Keselamatan Negara masuk, "semua hak sah dan kebebasan rakyat Hong Kong lebih dilindungi", katanya.Pada Oktober lalu, negara-negara Barat, yang diketuai oleh Amerika Syarikat, berusaha untuk mengadakan perbahasan mengenai laporan Xinjiang di Majlis Hak Asasi Manusia.Pengundian yang melibatkan 47 negara anggota menyaksikan 19 negara menolak, 17 negara menyokong dan 11 negara lain mengambil pendirian berkecuali.Duta Besar AS Michele Taylor menggesa majlis tersebut "mengambil tindakan untuk menangani pelanggaran hak asasi manusia yang kejam dan berterusan di Xinjiang".Sementara itu, Duta Besar British Simon Manley menggesa Beijing berhenti menafikan fakta dan melibatkan diri secara serius dan membina dengan cadangan daripada PBB.-AFP


2 warga AS diculik di Mexico ditemukan mati, 2 masih hidup

MATAMOROS, 8 Mac- Dua warga Amerika Syarikat (AS) yang diculik oleh pengedar dadah Mexico ditemukan mati Selasa manakala dua lagi terselamat.Washington berikrar untuk memastikan keadilan kepada mangsa yang terlibat dalam tragedi ini.Mereka dilaporkan menyeberangi sempadan ke bandar Matamoros yang dilanda jenayah di negeri Tamaulipas pada hari Jumaat atas sebab perubatan.Petunjuk awal mendapati penculikan itu bukannya serangan yang disasarkan, kata Peguam Negara Tamaulipas Irving Barrios kepada pemberita.Kedua-dua mangsa yang terselamat telah dikembalikan ke AS melalui lintasan sempadan darat, kata pegawai.Media AS menamakan mereka sebagai Latavia Washington McGee dan Eric James Williams.Seorang mengalami luka tembak di kaki dan seorang lagi tidak cedera, menurut Gabenor Tamaulipas, Americo Villarreal.Mangsa melawat Mexico kerana salah seorang daripada mereka merancang untuk menjalani pembedahan kosmetik, katanya.Tidak jelas sama ada kedua-dua kematian itu berlaku sebelum atau semasa operasi menyelamat, tetapi Villarreal berkata siasatan awal mendapati keempat-empat mangsa masih hidup sehingga sekurang-kurangnya Isnin.

Konvoi kira-kira 20 kenderaan termasuk ambulans mengambil bahagian dalam operasi memindahkan dua daripada empat warga AS yang diculik kembali ke Brownsville di AS  FOTO AFP

“Sepanjang tiga hari selepas perbuatan jenayah itu, empat orang yang dirampas kebebasan mereka dipindahkan ke pelbagai tempat termasuk sebuah klinik bagi menimbulkan kekeliruan dan mengelak usaha menyelamat,” katanya.Mayat dua warga AS yang kehilangan nyawa dijangka dihantar pulang dalam beberapa jam selepas kajian forensik selesai di Mexico, tambah Villarreal. -AFP


AS umum bantuan kemanusiaan AS$26 juta untuk Rohingya

WASHINGTON, 8 Mac- Amerika Syarikat mengumumkan bantuan kemanusia bernilai AS$26 juta kepada pelarian Rohingya di Bangladesh dan rantau Asia lain.Menurut jurucakap Jabatan Negara, Ned Price, peruntukan baharu itu berupaya membantu usaha menyelamat nyawa diteruskan rakan kongsi kemanusiaannya di Bangladesh dan Myanmar.Beliau berkata, sejak Ogos 2017, Amerika telah menyumbang AS$2.1 bilion kepada penduduk Rohingya.Bagimanapun, PBB menggesa dunia menambah lagi bantuan sebanyak AS$876 juta untuk memenuhi keperluan kemanusia etnik itu di Bangladesh.Kira-kira sejuta anggota komuniti Rohingya, majoritinya beragama Islam tinggal di kem-kem bantuan yang daif di Bangladesh selepas melarikan diri daripada tindakan keras tentera pada 2017 di negara jiran Myanmar.-AFP


Sheikh Mohammed dilantik PM baharu Qatar

(Sheikh Mohammed bin Abdulrahman Al Thani/AFP)

DOHA, 8 Mac- Emir Qatar, Sheikh Tamim bin Hamad Al Thani pada Selasa melantik Menteri Luar, Sheikh Mohammed bin Abdulrahman Al Thani sebagai Perdana Menteri baharu negara itu.Sheikh Mohammed, 44, menggantikan Sheikh Khalid bin Khalifa bin Abdulaziz Al Thani, 55.Pejabat Emir dalam satu kenyataan memaklumkan bahawa Sheikh Mohammed dilantik sebagai Perdana Menteri selepas Emir menerima peletakan jawatan Sheikh Khalid. -AFP

(Sheikh Mohammed bin Abdulrahman Al Thani/Reuters)


Dua maut nahas kereta api di utara Kaherah

(Kren mengangkat kereta api yang tergelincir di bandar Qalyub Mesir pada 7 Mac 2023/AFP)

QALYUB, 8 Mac- Dua orang maut dan beberapa lagi cedera dalam kemalangan kereta api di utara Kaherah pada Selasa.

Kementerian Kesihatan Mesir dalam satu kenyataan melaporkan sekurang-kurangnya 16 lagi cedera termasuk enam sudah dirawat dan dibenarkan pulang.Insiden berlaku di sini, di utara ibu kota Kaherah dekat Delta Nil.Nahas itu berlaku selepas kereta api penumpang memasuki stesen Qalyub hingga menyebabkan tergelincirnya lokomotif dan gerabak pertama.Kemalangan kereta api di Mesir kebanyakannya disebabkan oleh infrastruktur, penyelenggaraan dan kecuaian manusia.Pada April 2021, Menteri Pengangkutan, Kamel al-Wazir memecat Pengerusi Penguasa Kereta Api Nasional (NRA) berhubung salah urus laluan kereta api yang usang.Pemecatan itu berlaku dua hari selepas kemalangan kereta api yang meragut 23 nyawa. -AFP

(Kereta api tergelincir di bandar Qalyub Mesir pada 7 Mac 2023/AFP)


Lapan korban Taufan Freddy di Madagascar

(Imej satelit Taufan Freddy melanda Madagascar/AFP)

ANTANANARIVO, 8 Mac- Angka kematian akibat Taufan Tropika Freddy kini meningkat kepada lapan orang di Madagascar pada Selasa, selepas negara itu dibadai taufan berkenaan buat kali kedua.

Pejabat Pengurusan Risiko Bencana Negara (BNGRC) memaklumkan, sekurang-kurangnya 14,000 penduduk di tujuh wilayah hilang tempat tinggal berikutan kediaman mereka dinaiki air atau rosak.

Ahli meteorologi menyifatkan laluan Freddy sebagai trajektori gelung (laluan melengkung) merupakan fenomena yang jarang berlaku.Fenomena itu kali terakhir direkodkan pada tahun 1998.Taufan Freddy ketika ini sedang menuju ke Mozambique dengan membawa hujan lebat dan angin kencang melebihi 180 kilometer sejam (kmj).Menurut Pertubuhan Meteorologi Dunia (WMO), Freddy yang mula terbentuk di barat laut Australia pada awal Februari lalu disifatkan sebagai taufan tropika paling lama melakukan 'jelajahnya'. -AFP

(Kerosakan yang disebabkan Taufan Freddy di bandar Mananjary di Madagascar/AFP)


17 maut letupan bangunan pejabat Bangladesh

(Seorang lelaki cedera dikejarkan ke Hospital Kolej Perubatan Dhaka berikutan letupan di dalambangunan pejabat di Dhaka pada 7 Mac 2023/AFP)

DHAKA, 8 Mac- Sekurang-kurangnya 17 orang terbunuh dan lebih 100 lagi cedera di ibu negara Bangladesh selepas letupan berlaku di dalam bangunan pejabat di daerah komersial yang sibuk pada Selasa.

Letupan menggegarkan bangunan tujuh tingkat di Gulistan, hab utama bagi barangan borong di Dhaka, sejurus sebelum pukul 5.00 petang (waktu tempatan).Pengarah Hospital Kolej Perubatan Dhaka, Nazmul Islam memberitahu AFP, lebih 112 orang dikejarkan ke hospital berkenaan, dengan ratusan doktor dan jururawat bertungkus-lumus menyelamatkan mangsa."Kecederaan yang dialami mangsa menunjukkan ia adalah letupan yang besar," katanya.Nazmul berkata, sebilangan mangsa juga terpaksa dihantar ke hospital di bandar berdekatan bagi menampung kepadatan pesakit di hospital itu.Sementara itu, Pesuruhjaya Polis Dhaka, Khandaker Golam Faruq berkata, pihaknya sedang menyiasat insiden tersebut sama ada ia sabotaj atau kemalangan."Unit pelupusan bom turut dihantar ke lokasi kejadian," kata jurucakap tentera, Rashedul Alam.Kebakaran dan letupan bangunan yang membawa maut merupakan perkara biasa di Bangladesh disebabkan penguatkuasaan keselamatan yang lemah.Sabtu lalu, letupan berlaku di loji oksigen berhampiran bandar pelabuhan selatan Chittagong yang mengorbankan tujuh nyawa. -AFP

(Mangsa yang terselamat dalam letupan di dalam bangunan pejabatdi Dhaka pada 7 Mac 2023/AFP)


Tanah runtuh: 15 maut, 42 hilang di Indonesia

RIAU, 7 Mac- Seramai 15 orang maut manakala 42 lagi hilang akibat tanah runtuh di Kepulauan Natuna, Indonesia.Menurut wakil pihak berkuasa, Patli Muhammad, operasi mencari dan menyelamat dipergiatkan bagi mencari mangsa lain di lokasi kejadian."Sekurang-kurangnya empat orang cedera parah selepas lumpur memenuhi kawasan kejiranan di daerah Serasan berikutan hujan lebat pada Isnin."Kejadian mengakibatkan lebih 1,200 hilang tempat tinggal."Cuaca buruk dan kawasan kejadian yang sukar diakses menghalang usaha menyelamat," katanya kepada pemberita di sini. Katanya, anggota tentera dikerah ke lokasi kejadian bagi membantu operasi. - REUTERS


Australia naikkan OPR kepada 3.6%

SYDNEY, 7 Mac- Bank Pusat Australia menaikkan Kadar Dasar Semalaman (OPR) kepada 3.6 peratus.Kenaikan 25 mata asas itu merupakan tertinggi dalam tempoh 11 tahun.Gabenornya, Philip Lowe berkata ia juga merupakan kenaikan ke 10 berturut-turut."Kenaikan tidak dapat dielakkan susulan inflasi."Saya menjangkakan beberapa lagi siri kenaikan menanti para peminjam bank," katanya kepada pemberita di sini.

Bank negara itu turut menerima kritikan daripada orang ramai berikutan peningkatan bayaran balik.Ini kerana ketika ini rakyat sedang bergelut menghadapi kenaikan harga makanan dan tarif elektrik. - AFP


Kanada, Denmark haramkan TikTok demi keselamatan negara

AMERIKA SYARIKAT, 7 Mac- Kongres Amerika Syarikat (AS) meluluskan Rang Undang-Undang (RUU) bertujuan memberikan presiden kuasa untuk mengharamkan TikTok dan aplikasi yang boleh mengundang risiko keselamatan.Usaha itu bagi menangani ancaman aplikasi video milik China itu dan teknologi asing lain yang semakin canggih.White House juga sedang meneliti RUU itu sebelum mengambil tindakan susulan.RUU itu dikemuka selepas wakil rakyat khuatir dengan isu keselamatan membabitkan Chindata.Terdahulu, kecaman terhadap TikTok semakin meningkat susulan kebimbangan data pengguna yang dikuasai kerajaan China, sekali gus menjejaskan kepentingan keselamatan barat.Kanada dan Denmark turut mengumumkan pengharaman TikTok atas dasar keselamatan negara, selain mengelakkan kebocoran maklumat.Bagaimanapun TikTok masih belum membuat sebarang kenyataan berhubung sekatan itu.- AFP


Tumpahan minyak, lebih 40 sukarelawan bersihkan pantai

POLA, 7 Mac- Lebih 40 sukarelawan dan kakitangan pengawal pantai membersihkan tumpahan minyak kapal karam yang dihanyutkan ke pantai Pulau Mindoro.Tumpahan berkenaan telah mengotorkan kebanyakan pantai di sini.Menurut penduduk dikenali Maribel Famadico, minyak terbabit sangat pekat dan mempunyai bau yang kuat."Penduduk memakai peralatan perlindungan diri yang lengkap untuk membersihkan tumpahan minyak itu."Ramai yang tidak sihat kerana bau busuk ini," katanya kepada pemberita di sini.Saintis marin di Universiti Filipina berkata kira-kira 36,000 hektar terumbu karang, bakau dan rumput laut berisiko terjejas akibat tumpahan minyak itu.Terdahulu, kapal tangki, MT Princess Empress karam ketika dalam perjalanan ke wilayah Iloilo di tengah Filipina.Kapal tersebut membawa 20 anak kapal dan kira-kira 800,000 liter minyak bahan api industri.Kementerian Alam Sekitar Filipina berkata kapal tersebut dianggap berada 1,200 kaki di bawah paras laut.Katanya, kenderaan autonomi kendalian jauh akan digunakan untuk membantu menentukan lokasi sebenar kapal tangki itu - REUTERS


Gempa bumi bermagnitud 6.0 landa Filipina

MANILA, 7 Mac- Gempa bumi bermagnitud 6.0 menggegarkan selatan Filipina pada Selasa.Menurut Kajian Geologi Amerika Syarikat (USGS), ia berlaku beberapa kilometer dari perbandaran Maragusan di wilayah pergunungan perlombongan emas Davao de Oro di Pulau Mindanao.Pihak berkuasa tempatan memberi amaran tentang gegaran susulan dan kerosakan.Sementara itu, Pejabat Bencana Maragusan berkata pihaknya sedang menyemak laporan mengenai tanah runtuh di lebuh raya.Pejabat itu juga tidak menerima sebarang laporan mengenai kerosakan atau kemalangan jiwa. - AFP


China setuju susun semula pinjaman dengan Sri Lanka

COLOMBO, 7 Mac- China bersetuju menyusun semula pinjamannya dengan Sri Lanka, dalam usaha menyelesaikan halangan terakhir kepada penyelamatan Dana Kewangan Antarabangsa (IMF).Perkara tersebut disahkan Presiden Sri Lanka, Ranil Wickremesinghe hari ini.Exim Bank milik negara China menghantar surat kepada IMF pada malam Isnin menyatakan kesediaan Beijing untuk menyusun semula kredit kepada Sri Lanka.Tambahnya, beliau menjangkakan bahagian pertama pakej IMF akan dikeluarkan dalam tempoh sebulan."Tidak lama kemudian surat daripada Exim Bank of China dihantar kepada IMF, saya menandatangani Surat Niat Sri Lanka untuk menyertai program IMF," katanya.Sri Lanka gagal membayar hutang asingnya yang berjumlah AS$46 bilion pada April lalu semasa krisis ekonominya sekali gus menyebabkan kekurangan makanan dan bahan api selama berbulan-bulan di seluruh negara Asia Selatan itu.

Hanya lebih AS$14 bilion daripada itu adalah hutang dua hala kepada kerajaan asing, di mana China memegang 52 peratus.Kerajaan Wickremesinghe telah berusaha untuk mendapatkan pakej menyelamat bernilai AS$2.9 bilion daripada IMF untuk memulihkan kewangan awam Sri Lanka yang musnah.Pentadbirannya telah mengenakan kenaikan cukai yang mendadak, menamatkan subsidi ke atas petrol dan elektrik dan membuat rancangan untuk menjual perusahaan negeri yang merugikan bagi memenuhi syarat menyelamat.-AFP


Korea Utara beri amaran perang

SEOUL, 7 Mac- Korea Utara memberi amaran akan mengisytiharkan perang, jika peluru berpandunya ditembak semasa pelancaran ujian di Lautan Pasifik.Kenyataan rasmi oleh kakak kepada pemimpin Kim Jong Un, Kim Yo Jong itu ditujukan kepada Amerika Syarikat (AS) dan Korea Selatan.Kedua-dua negara itu giat bekerjasama dalam pertahanan, terutama latihan bersama, bagi persediaan ancaman senjata nuklear Pyongyang.Kim berkata, senjata nuklear dan program peluru berpandu tersebut merupakan pertahanan negara dan menganggap latihan bersama AS-Korea Selatan sebagai pencerobohan."Ia akan dianggap sebagai pengisytiharan perang yang jelas terhadap Republik Rakyat Demokratik Korea (DPRK), sekiranya tindak balas ketenteraan seperti pemintasan berlaku terhadap ujian senjata strategik kami," kata Kim dalam satu kenyataan.

(Pemimpin Korea Utara, Kim Jong Un dan kakaknya Kim Yo Jong/Foto fail Reuters)

Dalam kenyataan berasingan, Kementerian Luar Korea Utara menuduh AS "sengaja" meningkatkan ketegangan."Latihan udara bersama baru-baru ini jelas menunjukkan Amerika Syarikat menggunakan senjata nuklear terhadap DPRK pada tahap perang sebenar," katanya dalam satu kenyataan yang diterbitkan Agensi Berita Pusat Korea (KCNA), pada Selasa."Kami menyatakan kekesalan yang mendalam atas tindakan tidak bertanggungjawab dan membimbangkan AS dan Korea Selatan," katanya.Bulan ini, tentera AS dan Korea Selatan akan mengadakan latihan bersama terbesar mereka dalam tempoh lima tahun.-AFP


Iraq mahukan lebih banyak kerjasama dengan UNESCO

BAGHDAD, 7 Mac- Ketua Pengarah Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO) Audrey Azoulay memulakan lawatan tiga hari ke Iraq pada Isnin.Lawatan berkenaan merangkumi Baghdad, Mosul dan Erbil.Azoulay berkata Iraq mempunyai tapak warisan arkeologi dan budaya yang banyak."Muzium Iraq dibuka pada tahun 2022."Ia mewakili sejarah negara ini, dari Sumeria ke Akkadia, Babylon ke Assyria."Muzium berkenaan mengalami konflik berpuluh tahun di negara itu," katanya kepada pemberita di sini.Muzium Iraq dibuka semula kepada orang awam, selepas ditutup sebelum ini akibat pencerobohan.Sementara itu, Perdana Menteri Iraq, Mohammed Shia Al-Sudani berkata Iraq menantikan lebih banyak kerjasama dengan UNESCO dalam pelbagai sektor.Hal ini termasuk memulihkan tapak arkeologi yang dirosakkan oleh militan.- REUTERS


Isu pencen, Perancis berdepan mogok pekerja

PARIS, 7 Mac- Protes dan mogok berhubung kontroversi pembaharuan pencen di Perancis terus berlarutan sehingga hari ini.Kesatuan pekerja di Perancis hari menyasarkan pertemuan penting dengan Presiden, Emmanuel Macron untuk merealisasikan bantahan itu.Kesatuan berikrar untuk meneruskan mogok dalam usaha menidakkan perubahan cadangan termasuk kenaikan umur persaraan daripada 62 kepada 64 tahun dan penambahan bilangan tahun pekerja untuk membuat caruman bagi mendapatkan pencen penuh."Saya menyeru semua pekerja negara, rakyat dan pesara yang menentang pembaharuan pencen untuk keluar dan membantah beramai-ramai," kata ketua kesatuan CFDT Laurent Berger kepada stesen radio France Inter pada Isnin."Presiden tidak boleh kekal pekak terhadap protes itu. Hari ini terdapat pergerakan sosial yang besar dan ia memerlukan tindak balas politik," tambahnya.

Presiden meletakkan rancangan itu sebagai tumpuan kempen pemilihan semulanya tahun lalu dan kabinetnya berkata perubahan itu penting untuk mengelakkan sistem pencen jatuh ke dalam defisit pada tahun-tahun akan datang.Menurut tinjauan kumpulan Elabe pada Isnin, mereka menghadapi tentangan hebat daripada parlimen dan jalanan, dengan hampir dua daripada tiga orang di seluruh negara menyokong bantahan terhadapnya.Mulai Selasa, kesatuan sekerja telah memberi amaran akan melancarkan mogok ke atas pengangkutan awam yang boleh melumpuhkan bahagian negara selama berminggu-minggu.Polis menjangkakan antara 1.1 dan 1.4 juta orang akan turun ke jalan pada Selasa di lebih 260 lokasi di seluruh negara, kata sumber kepada AFP dengan syarat tidak mahu namanya disiarkan.-AFP


Rakyat Indonesia belanja puluhan bilion, perubatan di luar negara

JAKARTA, 7 Mac- Rakyat Indonesia membelanjakan 165 trilion rupiah atau RM47.9 bilion setahun untuk rawatan perubatan di luar negara, khususnya Malaysia.Presiden Indonesia, Joko Widodo berkata hampir satu juta pesakit Indonesia mengunjungi Malaysia untuk mendapatkan rawatan manakala kira-kira 750,000 lagi ke Singapura dan negara lain termasuk Jepun, Amerika Syarikat dan Jerman.Ketika berucap pada majlis perasmian hospital swasta baharu di Bandung, Jawa Barat beliau berharap keadaan tersebut tidak dibiarkan berterusan.Jokowi memberi jaminan kerajaan Indonesia menyokong penuh pembinaan lebih banyak hospital bertaraf antarabangsa bagi mengelakkan negara kehilangan sejumlah besar pertukaran asing.Kenyataan Pejabat Sekretariat Kabinet pula menyebut, Presiden Indonesia menggesa kementerian kesihatan dan pendidikan menyelesaikan masalah kekurangan doktor pakar bagi menambah baik perkhidmatan kesihatan.Ia kerana peralatan perubatan mencukupi dan kemudahan fizikal yang sempurna menjadi faktor utama bagi menyediakan perkhidmatan yang lebih baik.


Pelancaran roket H3 Jepun gagal lagi

TOKYO, 7 Mac- Roket generasi akan datang, Roket H3 milik Jepun dilaporkan gagal pada percubaan kedua pelancarannya.Agensi Angkasa Jepun (JAXA) terpaksa mengeluarkan arahan pemusnahan selepas misi itu tidak berjaya, ketika pelepasan pada Selasa.Kegagalan itu diratapi JAXA selepas telah berbelanja besar untuk persiapan roket H3 dalam menjayakan projek perdana tersebut.H3 gagal dilancarkan pada percubaan pertama bulan lalu, selepas dua enjin sekunder gagal berfungsi.Pelancaran pada Selasa dari Pusat Angkasa Tanegashima di barat daya Jepun pada mulanya nampak berjaya, dengan roket itu berlepas pada 10:37 pagi waktu tempatan.Meski melepasi fasa pemisahan peringkat pertama, tidak lama kemudian tanda-tanda masalah muncul.

"Nampaknya halaju semakin menurun," kata juruhebah JAXA yang bersiaran langsung ketika roket itu berada kira-kira 300 kilometer di atas tanah.Menunggu semakan untuk fasa seterusnya, pusat arahan bagaimanapun mengesahkan wujud kegagalan dan menghantar mesej pemusnahan ke H3."Arahan pemusnahan telah dihantar ke H3 kerana tidak ada kemungkinan untuk misi berjaya," maklum balas yang diterima JAXA.Tiada penjelasan segera mengapa pelancaran itu gagal, walaupun JAXA dijangka akan mengadakan sidang akhbar kemudian.Roket H3 telah dibangunkan untuk pelancaran komersial yang lebih kerap serta kecekapan dan kebolehpercayaan kos yang lebih baik dan telah dicadangkan sebagai pesaing yang mungkin untuk Falcon 9 Space X."Kami menyasarkan untuk mewujudkan dunia operasi di mana pangkalan perindustrian Jepun boleh disokong dengan melancarkan H3 secara berterusan enam kali atau lebih setahun selama 20 tahun," kata JAXA dalam penerangan projek itu.H3 dibangunkan oleh Mitsubishi Heavy Industries, ia merupakan pengganti kepada model H-IIA, yang mula diperkenalkan pada tahun 2001.-AFP


AS mahu lihat peningkatan pengeluaran minyak mentah dunia

HOUSTON, 7 Mac- Amerika Syarikat (AS) mahu melihat peningkatan dalam sektor pengeluaran minyak mentah dunia.Ia termasuk bantuan daripada negara-negara OPEC.Menurut Timbalan Setiausaha Negara (Hal Ehwal Ekonomi, Tenaga dan Alam Sekitar), Jose Fernandez, ia penting bagi memenuhi bekalan pada masa akan datang."Apabila ekonomi dunia sudah pulih, kita akan lihat banyak penggunaannya. Oleh itu, kami mahu bekalan tersedia dan permintaan ini akan berjaya dipenuhi."Kami ingin melihat lebih banyak bekalan" minyak mentah di seluruh dunia termasuk daripada OPEC+, 13 ahli Pertubuhan Negara Pengeksport Petroleum dan 11 negara bukan sekutu OPEC," kata Fernandez di luar acara CERAWeek persidangan tenaga, di Houston, Texas.

Awal Oktober tahun lalu, OPEC+ memutuskan untuk mengurangkan pengeluaran sebanyak dua juta tong sehari dan tidak mengubah tahap pengeluarannya sejak itu.Harga setong West Texas Intermediate (WTI), berdasarkan penanda aras varieti AS, kini bernilai kira-kira satu pertiga kurang daripada setahun yang lalu, pada hari-hari awal pencerobohan Rusia ke atas Ukraine.Ia masih lebih 40 peratus, lebih tinggi daripada tempoh yang sama pada 2019 dan meningkat hampir 30 peratus berbanding 2018.Antara awal September 2021 dan awal Januari 2023, pentadbiran Presiden, Joe Biden memperoleh hampir 250 juta tong daripada rizab strategik AS, yang kemudiannya dijual di pasaran AS untuk mengurangkan harga gas yang melambung tinggi.Biden kerap menggesa tindakan itu agar wujud peningkatan dalam pengeluaran OPEC+ tetapi kartel itu tidak menaikkan kuotanya selama enam bulan.Pada Februari, organisasi pengeluar minyak mentah itu seperti yang dianggarkan Reuters, adalah hampir dua juta tong sehari lebih rendah berbanding Februari 2019.OPEC meramalkan peningkatan permintaan sebanyak 2.32 juta tong sehari pada 2023 berbanding tahun lalu.


103 kanak-kanak, antara 340 pendatang yang ditinggalkan dalam trak

MEXICO CITY, 7 Mac- Pihak berkuasa Mexico berkata mereka menemui seramai 103 migran kanak-kanak bawah umur mengembara tanpa ditemani ahli keluarga, pada Isnin.Kanak-kanak berkenaan adalah antara ratusan pendatang ditemui dalam sebuah trak yang ditinggalkan di lebuh raya.Kanak-kanak bawah umur, kebanyakannya dari Guatemala, adalah sebahagian daripada kumpulan kira-kira 340 pendatang dari Amerika Tengah dan Selatan, kata Institut Migrasi Kebangsaan dalam satu kenyataan.Kenderaan itu, yang mempunyai kipas dan pengudaraan, ditemui pada malam Ahad di lebuh raya di negeri timur Veracruz tanpa pemandu.Bahagian treler trak itu diubah suai menjadi dua tingkat untuk membawa lebih ramai pendatang, kata agensi itu.Trak adalah salah satu kaedah paling berbahaya yang digunakan oleh penyeludup mengangkut pendatang tanpa izin melalui Mexico ke Amerika Syarikat.Jun lalu, lebih 50 pendatang maut selepas mereka ditinggalkan di dalam traktor-treler dalam keadaan panas terik di San Antonio, Texas.Pada Disember 2021, 56 pendatang dari Amerika Tengah ke AS terbunuh dan berpuluh-puluh cedera apabila trak yang mereka naiki terbalik di selatan Mexico. -AFP

(Pendatang asing yang ditemui dalam trak berjaya diselamatkan pihak berkuasa Mexico/ REUTERS)

(Keadaan dalam trak yang menempatkan pendatang asing / REUTERS)


Suami isteri curi 45 botol wain bernilai 1.6 juta euro dicekup polis

MADRID, 7 Mac- Mahkamah Sepanyol pada Isnin memenjarakan sepasang suami isteri kerana mencuri 45 botol wain bernilai lebih 1.6 juta euro dari sebuah restoran hotel dalam apa yang disebut polis sebagai kecurian 'terancang'.Sebotol Chateau D'Yquem 1806 bernilai 350,000 euro adalah antara wain yang dicuri dari hotel Atrio di Caceres di barat daya Sepanyol pada Oktober 2021 dalam rompakan yang menjadi tajuk utama global.Mahkamah di Caceres menjatuhkan hukuman penjara empat tahun kepada wanita itu manakala suaminya empat tahun setengah, selepas mendapati mereka bersalah.Mahkamah juga memerintahkan pasangan itu yang ditangkap pada Julai 2022 di Croatia membayar pampasan sebanyak 753,454 euro kepada hotel itu.Wanita itu, yang menurut laporan akhbar Sepanyol adalah bekas ratu cantik Mexico, mendaftar masuk ke hotel itu menggunakan pasport Swiss palsu, kata mahkamah.Selepas menjamu selera di restoran hotel bertaraf Michelin tiga bintang, pasangan itu diberi lawatan ke bilik wain bawah tanah yang terkenal di Atrio sebelum mereka kembali ke bilik mereka.Pada pukul 2.00 pagi wanita itu menghubungi penyambut tetamu dan meminta satu-satunya petugas pada masa itu untuk membuatkannya salad, menurut keputusan mahkamah.Pekerja itu pada mulanya menafikan permintaan itu kerana dia bersendirian, malah pasangan itu sebenarnya baru sahaja makan, tetapi dia akhirnya bersetuju kerana mereka terus mendesak.Semasa pekerja itu sedang menyediakan salad, lelaki itu menyelinap ke kaunter penyambut tetamu dan mencuri kunci elektronik yang disangkanya boleh masuk ke bilik bawah tanah wain tetapi ia adalah salah.Dari luar ruang bawah tanah wain lelaki itu memanggil pasangannya dan memberitahunya sekali lagi untuk mengalih perhatian penyambut tetamu, jadi dia meminta pencuci mulut."Tertuduh kembali ke kaunter pendaftaran dan dia mengambil kunci utama nombor 27, yang digunakannya untuk membuka bilik bawah tanah wain dari mana dia mengambil 45 botol wain," kata mahkamah.Lelaki itu, yang dilaporkan mempunyai kewarganegaraan Romania dan Belanda, membawa botol-botol itu ke biliknya dalam beg galas dan dua beg besar sebelum penyambut tetamu kembali ke kaunter.Pasangan itu telah "merancang dengan teliti" rompakan itu, kata Polis Negara Sepanyol dalam satu kenyataan apabila pasangan itu ditahan.-AFP


Letupan bom berani mati, sembilan anggota polis terbunuh

BALOCHISTAN, 7 Mac- Sekurang-kurangnya sembilan anggota polis Pakistan terbunuh dalam satu insiden pengebom berani mati di Balochistan.Suspek dikatakan menunggang motorsikal sebelum merempuh trak yang dinaiki anggota polis.Insiden turut mencederakan 12 lagi anggota polis yang lain.Insiden berlaku berhampiran Dhadar, bandar utama daerah Kachhi, kira-kira 120 kilometer tenggara Quetta di Balochistan.Ketua Polis daerah Kachhi, Mehmood Notezai memberitahu anggota polis berkenaan pulang dari satu tugasan di mana mereka telah menyediakan kawalan keselamatan.Setakat ini, tiada pihak bertanggungjawab terhadap serangan itu.Perdana Menteri, Shehbaz Sharif dalam satu kenyataan mengutuk serangan itu dan menyifatkannya sebagai agenda jahat untuk menggugat kestabilan negara.- REUTERS


Lima askar Peru lemas elak menjadi mangsa peserta protes

LIMA, 7 Mac- Lima orang askar Peru lemas selepas terjun ke dalam sungai yang sejuk melampau ketika cuba melarikan diri daripada penunjuk perasaan antikerajaan di selatan negara itu, kata Kementerian Pertahanan.Seorang lagi yang cuba melarikan diri melalui laluan yang sama selepas pertempuran dengan penunjuk perasaan pada Ahad masih hilang dan pencarian sedang dijalankan.Askar berkata mereka diserang oleh kumpulan individu bersenjata semasa demonstrasi menentang kerajaan Presiden Dina Boluarte di bandar Ilave di wilayah Puno.Puno telah menjadi pusat demonstrasi yang pertama kali tercetus pada Disember apabila presiden ketika itu Pedro Castillo digulingkan dan ditangkap selepas cuba membubarkan parlimen dan memerintah melalui dekri.Penyokongnya menuntut peletakan jawatan Boluarte, pilihan raya baharu, perlembagaan baharu dan pembubaran parlimen.Lebih 50 orang maut dan lebih 1,300 cedera dan hampir separuh daripada mereka merupakan anggota pasukan keselamatan.Mangsa terbaharu, lima askar itu, dikenal pasti oleh tentera sebagai Franz Canazas, Alex Quispe Serrano, Elvis Pari, Elias Lupaca dan Percy Castillo.

Mayat mereka telah dijumpai di Sungai Ilave, di sempadan antara Peru dan Bolivia.Dalam video yang diedarkan oleh kementerian, seorang askar yang berjaya melarikan diri berkata dia dan rakan-rakannya "melintasi sungai... kerana kami tidak mempunyai jalan keluar lain", katanya."Antara 800 hingga 900 orang mengepung kami dan mula membaling batu ke arah kami," katanyaSebuah kumpulan penjagaan kesihatan di Puno berkata pada Ahad ia telah merawat lima askar kerana hipotermia selepas penduduk tempatan menyelamatkan mereka dari sungai.Sementara itu, Santu lalu seramai 16 orang awam dan tentera cedera dalam pertempuran di tempat lain di Puno yang turut menyaksikan sebuah balai polis dibakar.Castillo, 53, sedang menjalani tahanan pra-perbicaraan selama 18 bulan di Lima, dituduh memberontak. Dia sedang disiasat atas beberapa tuduhan rasuah.Dipilih untuk penggal lima tahun, Castillo hanya memegang jawatan selama 17 bulan apabila dia dipecat.


Siasatan kes keracunan gas di Iran, boleh jadi bidang kuasa PBB

WASHINGTON, 7 Mac- Siasatan berhubung kes keracunan gas baru-baru ini terhadap kanak-kanak perempuan di sekolah di Iran boleh jatuh di bawah bidang kuasa Pertubuhan Bangsa Bersatu (PBB).Menurut kiraan rasmi, beberapa ratus kes keracunan gas telah dilaporkan di lebih 52 sekolah di seluruh Iran sejak akhir November lalu.Kes-kes tersebut berlaku lebih lima bulan selepas bermulanya protes, yang tercetus susulan kematian Mahsa Amini, 22, kerana didakwa melanggar kod pakaian ketat negara itu bagi wanita."Jika keracunan ini berkaitan dengan penyertaan dalam protes maka ia berada dalam mandat misi, mencari fakta antarabangsa bebas PBB ke atas Iran untuk menyiasat," kata jurucakap White House, Karine Jean-Pierre, merujuk kepada badan yang ditubuhkan pada November untuk menyiasat pencabulan hak manusia di Iran.

(Tunjuk perasaan di Iran pada September lalu/Foto fail AFP)

"Mesti ada penyiasatan bebas yang boleh dipercayai, akauntabiliti bagi mereka yang bertanggungjawab," katanya semasa sidang akhbar hariannya, mengecam keracunan itu sebagai "tidak wajar."Selama lebih tiga bulan, beratus-ratus murid perempuan telah melaporkan mengalami gejala seperti sesak nafas, loya dan vertigo selepas mengesan bau "tidak menyenangkan" atau "tidak diketahui", dengan beberapa orang gadis dimasukkan ke hospital.Insiden tersebut telah mencetuskan ketakutan dalam kalangan ibu bapa dan menggesa pihak berkuasa bertindak.Sementara itu, Timbalan Menteri Kesihatan, Younes Panahi berkata baru-baru ini serangan yang disyaki bertujuan untuk menyekat pendidikan untuk kanak-kanak perempuan.Pemimpin tertinggi Iran Ayatollah Ali Khamenei pada hari Isnin berkata pelaku harus menerima "hukuman berat". Pegawai Iran belum mengumumkan sebarang penahanan setakat ini.-AFP


Ukraine ikrar perkukuh pertahanan di barisan hadapan Bakhmut

(Askar Ukraine menaiki kenderaan tempur infantri di sepanjang jalan tidak jauh dari Bakhmut, wilayah Donetsk/AFP)

KIEV, 6 Mac- Ukraine berjanji memperkukuh pertahanannya di barisan hadapan Bakhmut, selepas terbit laporan bahawa Kiev menarik diri dari bandar itu yang menjadi hadiah simbolik peperangan.Bandar timur Ukraine itu telah hampir diratakan dalam pertempuran paling lama dan paling berdarah sejak pencerobohan Rusia selama lebih setahun.Malahan tentera Ukraine dalam laporannya mengakui berhadapan keadaan yang semakin sukar di sekitar Bakhmut sejak beberapa hari kebelakangan ini.Beberapa penganalisis percaya, Kiev mungkin telah memulakan pengunduran strategik.Institut Kajian Perang yang berpangkalan di Amerika Syarikat berkata tentera Ukraine mungkin telah memulakan pengunduran strategik dari bandar itu."Pasukan Ukraine berkemungkinan melakukan pengunduran taktikal terhad di Bakhmut."Namun masih terlalu awal untuk menilai niat Ukraine berhubung penarikan sepenuhnya dari bandar itu," katanya dalam nota analisis baru-baru ini.Tetapi Presiden Volodymyr Zelensky selepas mengadakan pertemuan dengan komander tertinggi hari ini menegaskan bahawa tentera Ukraine akan "meneruskan operasi pertahanan dan mengukuhkan lagi kedudukan kami di Bakhmut." -AFP

(Anggota tentera Ukraine menyalakan api dengan serbuk pistol untuk menghangatkan badan berhampiran bandar Bakhmut di wilayah Donbas/AFP)


(Fahmi Fadzil menyampaikan amanatnya pada Perhimpunan Bulanan Kementerian Komunikasi dan Digital/BERNAMA)

KUALA LUMPUR, 6 Mac- Satu kaedah kawal selia atau garis panduan untuk menjamin keselamatan aplikasi dan peranti yang diguna pakai penjawat awam, akan diteliti.Menteri Komunikasi dan Digital Fahmi Fadzil berkata, ia bagi menjamin kerahsiaan kerajaan.Menurut beliau, Cyber Security Malaysia telah diarah meneliti beberapa aspek penting berhubung isu keselamatan melibatkan penggunaan aplikasi media sosial di pejabat dan agensi kerajaan."Kerana kita tidak mahu, satu, berlaku apa-apa pelanggaran terhadap Akta Rahsia Rasmi contohnya..kerana seringkali penjawat awam bertugas, kita berdepan dengan keadaan dokumaen-dokumen yang kita pegang mungkin bersifat terkelas. Jadi aspek keselamatan itu sangat penting," kata Fahmi kepada media di sini. Setelah CSM selesai membuat penilaian, kementeriannya akan mengadakan perbincangan bersama kementerian dan agensi lain dengan fokus tertumpu kepada usaha menyediakan rangka kawal selia aplikasi dan peranti yang akan digunakan penjawat awam.

(Fahmi Garis panduan akan diperkenalkan jamin keselamatan aplikasi, peranti penjawat awam)


(Orang ramai melihat dan memeriksa kerosakan di sebuah kampung akibat tanah runtuh di Natuna di Provinsi Riau, Indonesia/BNPB)

JAKARTA, 6 Mac- Sebelas orang terbunuh dan berpuluh-puluh yang lain hilang selepas hujan lebat dan tanah runtuh melanda salah satu pulau paling jauh dalam rangkaian kepulauan Indonesia, kata agensi bencana negara itu.

Jurucakap Agensi Mitigasi Bencana Negara Abdul Muhari ketika diwawancara Kompas TV berkata, menurut maklumat terkini daripada pegawai tempatan di Kepulauan Riau, "11 beg mayat telah diisi" dan "50 orang dianggarkan hilang".

Gambar yang disediakan oleh agensi itu menunjukkan lumpur dan serpihan tanah runtuh telah rata dan menutupi sepenuhnya rumah-rumah berhampiran tepi tebing di Pulau Serasan, yang terletak di antara Borneo dengan tanah besar Malaysia.

Kelihatan bahagian bumbung logam yang koyak.

Jurucakap Agensi Tebatan Bencana Kepulauan Riau Junainah menambah, rangkaian komunikasi di kawasan terbabit terputus menyebabkan sukar untuk mendapatkan maklumat terkini.

"Cuaca tidak menentu. Angin kencang dan ombak ketika ini tinggi," kata pegawai itu, yang seperti kebanyakan rakyat Indonesia menggunakan satu nama.

Muhari menambah bahawa akses ke pulau terpencil itu juga sukar bagi pasukan penyelamat.

“Biasanya ia mengambil masa lima jam dengan bot laju,” katanya. “Esok Agensi Mitigasi Bencana Negara akan mengerahkan helikopter untuk mempercepat proses penghantaran logistik,” ujar beliau. -AFP

(Tanah runtuh Kepulauan Riau: 11 maut, berpuluh hilang/AFP)


Pengakap Mexico cipta bunga lili gergasi daripada tin minuman

MEXICO, 6 Mac - Pengakap Mexico menggunakan tin minuman untuk membentuk fleur-de-lis (bunga lili) sepanjang lebih 90 meter di Zocalo, di Mexico City sebagai mempromosi program kitar semula.Pengakap seluruh negara berkumpul di ibu negara membawa tin bagi memperingati 96 tahun Persatuan Pengakap, di negara itu.Selepas bunga gergasi itu disusun, semua peserta berlari ke arah tin-tin dan menghentakkannya untuk dijadikan bahan kitar semula.

Menurut ketua pertubuhan di Mexico Pedro Diaz Maya, "wang yang dikumpul menerusi tindakan itu akan disumbangkan kepada rumah anak yatim kerajaan dan mangsa gempa bumi di Syria dan Turkiye." REUTERS


(Pegawai keselamatan memeriksa tapak selepas letupan berani mati yang membawa maut ke atas trak polis di Balochistan, barat daya Pakistan/AFP)

SIBI, 6 Mac- Sembilan anggota tentera maut manakala tujuh lagi cedera dalam serangan pengebom bunuh diri di barat daya Pakistan.Menurut jurucakap tentera, serangan berhampiran daerah Sibbi, wilayah Balochistan itu menyasarkan trak yang membawa sepasukan askar.Angka kematian dijangka meningkat memandangkan ramai mangsa yang cedera dilaporkan kritikal.Perdana Menteri Shehbaz Sharif yang kini berada di Qatar mengecam insiden itu.Beliau mengarahkan agensi keselamatan supaya membawa pelakunya ke muka pengadilan.Sehingga kini, tiada kumpulan mengaku mendalangi serangan itu.Wilayah itu merupakan laluan utama projek Koridor Ekonomi China-Pakistan bernilai AS$64 bilion, yang menghubungkan wilayah Xinxiang barat laut China ke pelabuhan Gawadar di Balochistan.

(Sembilan askar maut serangan pengebom bunuh diri/AFP)


Mangsa buruh paksa Korea Selatan tolak pelan pampasan kerajaan

SEOUL, 6 Mac - Semua mangsa buruh paksa Korea Selatan tidak bersetuju menerima pampasan, menerusi rancangan kerajaan untuk memberi pampasan kepada rakyat yang terpaksa bekerja bawah pendudukan Jepun 1910-1945 di Korea melalui yayasan awamnya."Itu menggambarkan sikap tidak profesional (kerajaan Korea Selatan) terhadap Jepun yang membawa kepada resolusi memalukan hari ini," kata pengarah kumpulan sivik yang bekerja dengan mangsa buruh paksa, Kim Young-hwan, kepada pemberita pada sidang akhbar di sini.Bawah rancangan kerajaan, Korea Selatan akan memberi pampasan kepada bekas buruh paksa melalui yayasan awam sedia ada yang dibiayai syarikat sektor swasta. Sebahagian daripada 15 plaintif merancang untuk menolak rancangan itu dan menetapkan untuk ke peringkat undang-undang seterusnya.

Hubungan antara Korea Selatan dan Jepun tidak baik sejak beberapa dekat lalu selepas Mahkamah Agung Korea Selatan pada 2018 mengarahkan firma Jepun membayar ganti rugi kepada bekas buruh paksa. 15 rakyat Korea Selatan memenangi kes, namun tiada satu pun yang diberi pampasan. - REUTERS


(Wanita memegang papan tanda bertulis "Membayar pampasan dan memohon maaf untuk mangsa kerja paksa semasa perang" semasa protes anti-Jepun/Fail REUTERS)

SEOUL, 6 Mac- Korea Selatan mengumumkan rancangan memberi pampasan kepada mangsa buruh paksa Jepun semasa perang, bagi menamatkan "kitaran ganas" dalam hubungan kuasa Asia.Kira-kira 780,000 warga Korea telah ditugaskan menjadi buruh paksa selama 35 tahun pendudukan Jepun, menurut data Seoul.Angka itu tidak termasuk wanita yang dipaksa menjadi hamba seks tentera Jepun."Rancangan Seoul ialah mengambil wang daripada syarikat utama Korea Selatan yang mendapat manfaat daripada perjanjian ganti rugi 1965 dengan Tokyo, dan menggunakannya untuk membayar pampasan kepada mangsa," kata Menteri Luar Park Jin.Perjanjian 1965 menyaksikan kedua-dua negara memulihkan hubungan diplomatik dengan pakej ganti rugi kira-kira AS$800 juta dalam bentuk geran dan pinjaman kadar rendah."Saya percaya bahawa lingkaran ganas harus dipecahkan demi kebajikan rakyat di peringkat kepentingan negara. Harapan kami ialah Jepun akan memaklumi secara positif keputusan utama kami hari ini dengan sumbangan sukarela syarikat Jepun dan permohonan maaf yang menyeluruh," tambah Park.Menteri Luar Jepun, Yoshimasa Hayashi mengalu-alukan rancangan baharu itu dan yakin ia akan membantu memulihkan hubungan "sihat" selepas ketegangan bertahun-tahun.Washington pula memuji apa yang disebutnya sebagai "bab baharu kerjasama dan perkongsian antara dua sekutu terdekat Amerika Syarikat," menurut satu kenyataan White House. -AFP

(Seoul umum rancangan bayar pampasan kepada mangsa buruh paksa zaman perang Jepun)


Korea Selatan rancang bayar pampasan kepada mangsa buruh Jepun

(Menteri Luar, Park Jin pada sesi taklimat pembayaran pampasan kepada rakyat KoreaSelatan yang menjadi buruh paksa Jepun ketika perang pada 6 Mac 2023/Foto AFP)

SEOUL, 6 Mac- Korea Selatan mengumumkan rancangan untuk membayar pampasan kepada rakyatnya yang menjadi buruh paksa Jepun ketika perang.Kira-kira 780,000 orang dikerah bekerja sebagai buruh paksa sepanjang 35 tahun pendudukan Jepun dari tahun 1910 hingga 1945.Menteri Luar, Park Jin mengariskan cadangan untuk menyalurkan pampasan menerusi Yayasan Korea Selatan dan tanpa penglibatan Jepun secara langsung.

(Menteri Luar Korea Selatan, Park Jin/Foto AFP)

Ia dalam usaha Seoul merapatkan hubungan dengan Tokyo.Jepun sambut baik inisiatif SeoulSementara itu, Jepun dalam reaksi balasnya menyambut baik cadangan Seoul.Menteri Luar, Yoshimasa Hayashi yakin inisiatif berkenaan berupaya memulihkan hubungan lebih sihat dengan Tokyo.Pada 2018, Mahkamah Agung Seoul mengarahkan beberapa syarikat Jepun membayar pampasan kepada mangsa terlibat.Kini negara itu hanya mengharapkan sumbangan secara sukarela daripada Syarikat Jepun.-AFP


Ratusan penunjuk perasaan berkumpul, bantah penghantaran senjata ke Ukraine

VIENNA, 6 Mac- Ratusan penunjuk perasaan berkumpul dan berarak di jalan, di sini pada Ahad, bagi membantah penghantaran senjata ke Ukraine dan menyeru agar Austria berkecuali dalam perkara itu.Penunjuk perasaan yang berkumpul di Hofburg, pusat Vienna, mengibarkan sepanduk dan melaungkan slogan menentang Pertubuhan Perjanjian Atlantik Utara (NATO) dan penghantaran senjata Kesatuan Eropah (EU)."Austria berkecuali dan kami mahu kekal berkecuali kerana kami tidak mahu terlibat dalam sebarang peperangan. "Tetapi sebagai sebahagian daripada Kesatuan Eropah, kami terpaksa menyokong apa sahaja keputusan Kesatuan Eropah. "Jadi jika mereka memutuskan untuk menghantar senjata, kami menghantar senjata. Dan kami fikir menghantar senjata tidak boleh membawa keamanan," kata Brigitte Fink, seorang penduduk Vienna.Memandangkan mengekalkan berkecuali adalah amalan biasa Austria, ramai penduduk menyuarakan bantahan mereka untuk terlibat dalam konflik antara Rusia dan Ukraine dan mengikuti EU untuk menghantar senjata."Kami juga perlu menyatakan berapa banyak peperangan yang ditanggung rakyat Amerika? Jadi semua perang bermula dengan Amerika, kerana ia adalah perniagaan untuk mereka. Menjual senjata adalah perniagaan," tambah Fink.

(Penunjuk perasaan berarak membantah penghantaran senjata ke Ukraine/Foto Reuters)

Penghantaran senjata telah memburukkan keadaan dan tidak membawa harapan untuk menamatkan perang dengan cepat.Setiausaha Agung NATO, Jens Stoltenberg pada Februari secara terbuka berkata bahawa NATO perlu "meningkatkan pengeluaran" peluru kerana kadar penggunaan Ukraine semakin berkurangan.Banyak negara, termasuk China, menyeru resolusi aman untuk konflik yang telah berlarutan selama setahun.-REUTERS


Pemandu maut, lori tangki bahan api meletup

FREDERICK, MARYLAND, 6 Mac- Pemandu sebuah lori tangki bahan api maut apabila kenderaan dipandunya meletup selepas merempuh sebatang pokok, di sini pada Sabtu.Berdasarkan video dikongsi saksi, kemalangan yang berlaku turut merosakkan enam buah rumah.Pegawai bomba sedang menyiasat punca kemalangan dan identiti pemandu masih belum didedahkan.Polis daerah berkata satu rumah dan tiga kenderaan rosak teruk dan lima lagi rumah serta dua kenderaan mengalami kerosakan kecil.Kebakaran berjaya dikawal dalam masa kira-kira 40 minit, lapor berita WTOP.-REUTERS

(Kemalangan yang berlaku turut merosakkan enam buah rumah/Foto Reuters)


Kem pelarian Rohingya terbakar 12,000 orang hilang tempat tinggal

KUTUPALONG, 6 Mac- Kira-kira 12,000 orang kehilangan tempat tinggal dalam kebakaran yang berlaku di kem pelarian Rohingya di tenggara Bangladesh, pada Ahad.Kejadian itu turut memusnahkan 2,000 tempat perlindungan. Laporan awal Kem pelarian Rohingya terbakar menyebut ratusan pelarian tinggal sehelai sepinggang.Menurut Pesuruhjaya Pelarian Bangladesh, Mijanur Rahman kem di Kutupalong itu merupakan salah satu penempatan pelarian terbesar di dunia."Kira-kira 2,000 tempat perlindungan terbakar, menyebabkan kira-kira 12,000 warga Myanmar yang dipindahkan secara paksa kehilangan tempat tinggal," katanya kepada AFP.Kebakaran pukul 2.35 petang waktu tempatan itu turut memusnahkan sekurang-kurangnya 35 masjid dan 21 pusat pembelajaran.

(Kebakaran yang berlaku di kem pelarian Rohingya di tenggara Bangladesh/Foto AFP)

"Tempat perlindungan saya musnah. (Kedai saya) juga hangus," kata Mamun Johar, seorang lelaki Rohingya berusia 30 tahun.Api berjaya dikawal dalam tempoh kurang tiga jam.Tiada kecederaan atau kematian dilaporkan dan punca kejadian masih disiasat.Sementara itu, laporan kementerian pertahanan Bangladesh bulan lepas mengatakan bahawa antara Januari 2021 dan Disember 2022, terdapat 222 insiden kebakaran di kem Rohingya, termasuk 60 kes pembakaran.Pada Mac 2021, dalam kebakaran yang paling teruk di kem Rohingya, sekurang-kurangnya 15 orang terbunuh dan kira-kira 50,000 orang kehilangan tempat tinggal selepas kebakaran berlaku di seluruh blok sebuah penempatan.-AFP


Tujuh hilang bot karam di pulau Jepun

TOKYO, 6 Mac- Pencarian tujuh mangsa yang hilang selepas bot mereka terbalik di perairan luar Pulau Senkaku sedang dijalankan.Bot itu telah hanyut di perairan utara pulau tersebut, kata jurucakap pengawal pantai, Keisuke Nakao.Anak kapal adalah seorang warga Taiwan dan enam warga Indonesia, tambahnya."Kami telah mencari kawasan itu dengan kapal peronda dan helikopter sejak menerima maklumat kira-kira pukul 1.30 tengah hari (0430 GMT) Ahad daripada Pasukan Bela Diri Maritim," katanya.

Media tempatan di Jepun berkata bot itu adalah warga Taiwan, tetapi pengawal pantai berkata ia mempunyai sedikit butiran mengenai kapal itu, walaupun ia "seolah-olah bot nelayan".Nakao berkata, pihak berkuasa Jepun sedang berkoordinasi dengan rakan sejawatan mereka di Taiwan. -AFP


Angka kematian meningkat, kebakaran di depoh bahan api

(Pemandangan udara kawasan perumahan, selepas kebakaran berlaku di stesen simpanan bahan api yang dikendalikan oleh syarikat tenaga negara Indonesia Pertamina, di Jakarta / Foto Reuters)

INDONESIA, 6 Mac- Angka kematian akibat kebakaran besar di sebuah depoh bahan api di Indonesia meningkat kepada 19 orang pada Ahad, dengan tiga lagi masih hilang.Menurut data di pos kecemasan yang ditubuhkan selepas kebakaran itu, sekurang-kurangnya 35 orang melecur teruk.

(Presiden Indonesia, Joko Widodo / Foto Reuters)

Kebakaran besar itu turut memusnahkan kediaman yang berhampiran depoh milik syarikat Pertamina yang terletak di daerah berpenduduk padat di Jakarta Utara.Punca letupan masih dalam siasatan, tetapi Pertamina berkata ia berkemungkinan disebabkan kebocoran pada saluran paip.Sementara itu menurut Presiden Indonesia, Joko Widodo, penduduk yang tinggal berhampiran stor simpanan bahan api yang terbakar akan dipindahkan.Alternatif lain tambahnya adalah dengan memindahkan depot bahan api itu ke sebuah lokasi lebih selamat.Keputusan itu terpulang kepada Menteri Perusahaan Milik Negara, Erick Thohir, Pertamina dan Gabenor Jakarta, Heru Budi Hartona sambil menegaskan tiada siapa boleh tinggal berhampiran fasiliti terbabit. -REUTERS


Masuk Britain secara haram, individu ditegah tinggal di negara itu

(Penyelamat RNLI, semasa operasi menyelamat bot pendatang yang hilang, di Pelabuhan Dover, Britain 14 Disember 2022 / Foto Reuters)

LONDON, 6 Mac- Mana-mana individu yang tiba di Britain secara haram, akan dihalang daripada tinggal di negara itu.Demikian menurut Perdana Menteri, Rishi Sunak dalam satu wawancara yang disiarkan pada Ahad.

(Perdana Menteri Britain, Rishi Sunak / Foto Reuters)

Ketegasan itu disuarakannya susulan satu perundangan baharu yang dijangka ditetapkan minggu depan.Ini bagi menangani isu migran yang tiba di Britain, menyaksikan lebih 45,000 orang melintasi ke negara itu secara bahaya melalui selat Eropah.Tahun lalu, bekas Perdana Menteri, Boris Johnson bersetuju dengan satu perjanjian untuk menghantar pulang ratusan migran yang kebanyakannya dari Afghanistan, Syria dan negara lain yang dibelenggu perang.Dasar itu bagaimanapun menghadapi pertikaian undang-undang selepas penerbangan pertama menghantar mereka pulang seperti dirancang disekat termasuki injunksi, pada saat akhir. - REUTERS


Polis keluarkan waran tangkap kepada Imran Khan

PAKISTAN, 6 Mac- Bekas Perdana Menteri, Imran Khan yang berdepan beberapa kes undang-undang gara-gara menekan kerajaan untuk mengadakan pilihan raya lebih awal, diburu polis.Pegawai polis dari Islamabad, tiba di kediaman Imran dekat timur bandar Lahore yang dikelilingi ratusan penyokong sehingga pihak berkuasa gagal menahan bekas Perdana Menteri itu.

(Bekas Perdana Menteri Pakistan Imran Khan berucap pada sidang akhbar tahun lalu/Foto fail Reuters)

Menurut superintendent polis, Imran Khan dikatakan enggan menyerah diri.Waran penahanan dikeluarkan selepas Imran gagal hadir di mahkamah atas satu kes rasuah pada 28 Februari.Imran dituduh gagal mengisytiharkan hadiah yang diterimanya ketika menjadi Perdana Menteri atau keuntungan setelah menjual barangan itu.Imran sebelum ini ditembak di bahagian kaki semasa perhimpunan tahun lalu, didakwa cuba mengganggu politik di negara itu sejak dipecat sebagai perdana menteri menerusi undi tidak percaya pada April tahun lalu. -REUTERS


Kem pelarian Rohingya terbakar

(Kebakaran marak di kem pelarian Rohingya di Balukhali di Cox's Bazar, Bangladesh/Foto Reuters)

DHAKA, 6 Mac- Sebuah kem yang sesak dengan pelarian Rohingya dekat selatan Bangladesh terbakar.Kebakaran mengakibatkan ratusan pelarian hanya tinggal sehelai sepinggang.

(Kem pelarian Rohingya yang musnah selepas kebakaran berlaku digambarkan, di Cox’s Bazar, Bangladesh/ Foto Reuters)

Bagaimanapun menurut pegawai perkhidmatan bomba, tiada kematian direkodkan dalam kejadian yang berlaku di kem Balukhali di daerah Cox's Bazar.Manakala menurut Pertubuhan Bangsa-Bangsa Bersatu bagi Pelarian (UNHCR) menerusi satu hantaran di Twitter, sukarelawan pelarian Rohingya dikatakan bertindak balas terhadap kebakaran sambil dibantu agensi lain.Lebih sejuta pelarian Rohingya melarikan diri ke Bangladesh dari Myanmar dalam tempoh lebih beberapa dekad lalu.Ia termasuk sekitar 740,000 yang melintasi sempadan bermula Ogos 2017 apabila tentera Myanmar melancarkan serangan keras yang kejam.Situasi di Myanmar memburuk sejak tentera mengambil alih negara itu pada 2021 dan cubaan untuk menghantar pelarian itu ke negara asal mereka, gagal. -REUTERS


PBB meterai perjanjian lindungi laut dunia

NEW YORK, 5 Mac-Negara anggota PBB bersetuju semalam tentang teks berkaitan perjanjian antarabangsa pertama melindungi laut lepas, selepas rundingan selama tergendala bertahun-tahun. "Kapal itu akhirnya sampai ke pantai," kata pengerusi persidangan, Rena Lee, yang mengumumkannya di ibu pejabat PBB di New York sejurus sebelum 9:30 malam (waktu tempatan), dan disusuli tepukan gemuruh daripad perwakilan yang hadir.Bagaimanapun, kenyataan tepat teks itu tidak diedarkan serta-merta, namun aktivis memujinya sebagai kejayaan bersejarah untuk memelihara kepelbagaian biologi selepas lebih 15 tahun perbincangan.Perjanjian tersebut dilihat penting bagi memelihara 30 peratus daratan dan lautan dunia menjelang 2030, seperti yang dipersetujui oleh kerajaan dunia dalam perjanjian bersejarah yang ditandatangani di Montreal pada Disember lalu."Ini adalah hari bersejarah untuk pemuliharaan dan menjadi petanda bahawa walaupun dunia berpecah belah, dalam aspek melindungi alam semula jadi dan orang ramai masih boleh mengatasi kemelut geopolitik," kata Laura Meller dari Greenpeace.Selepas dua minggu perbincangan sehingga semalam, perwakilan memuktamadkan teks yang kini tidak boleh diubah sewenang-wenangnya."Tidak akan ada perbincangan mengenai perkara itu," kata Lee kepada perwakilan.Beliau berkata, perjanjian itu akan diterima pakai secara rasmi di kemudian hari sebaik saja ia diteliti oleh peguam dan diterjemahkan ke dalam enam bahasa rasmi PBB.Setiausaha Agung PBB, Antonio Guterres, turut memuji perwakilan dan menurut seorang jurucakap, perjanjian itu adalah 'kemenangan untuk multilateralisme dan usaha global menentang trend kerosakan yang dihadapi lautan ketika ini dan untuk generasi akan datang.Apabila perjanjian baru berkuat kuasa, ia akan membenarkan penciptaan kawasan perlindungan marin di perairan antarabangsa ini.Perjanjian itu juga akan mewajibkan negara menjalankan penilaian kesan alam sekitar terhadap aktiviti yang dicadangkan di laut lepas.-AFP


Kematian pendatang haram: Kerajaan Itali enggan bertanggungjawab

ROME, 5 Mac-Perdana Menteri Itali, Giorgia Meloni menolak pertanggungjawaban terhadap kerajaan Itali susulan tragedi kapal karam di selatan negara itu yang mengakibatkan kematian sekurang-kurangnya 69 pendatang haram.Meloni dilaporkan berkata kejadian itu adalah tragik dan tidak menenrima sebarang isyarat kecemasan daripada pengawal pantai atau sempadan."Situasi tersebut boleh dikatakan sebagai tragik. Kami tidak menerima sebarang isyarat kecemasan daripada Frontex, dan agensi pengawal pantai berhubung perkara tersebut", katanya.Meloni turut menafikan kerajaan Itali lambat bertindak menangani perkara berkenaan."kami melakukan apa yang terdaya bagi menyelamatkan nyawa setelah dimaklumkan", kata Meloni lagi.Kerajaan Itali kini berdepan tekanan daripada pembangkang berkaitan isu tersebut yang mendesak agar Menteri Dalam Negeri, Matteo Piantedosi agar meletakkan jawatan.Jabatan Keadilan Itali sedang menyiasat berkaitan masa yang diperlukan pasukan penyelamat sampai ke tempat kejadian yang menyaksikan sebahagian daripada 200 pendatang yang lemas di Steccato selatan daerah Calabria.Angka kematian mencecah 69 orang setelah pihak berkuasa menemui mayat kanak-kanak berusia tiga tahun.Pendakwaraya di Crotone membuka kertas siasatan pada khamis bagi menyiasat kegagalan yang berlaku semasa operasi menyelamat.Dua bot pengawal pantai Itali dikatakan gagal memintas kapal berikutan cuaca buruk selepas Frontex melaporkan mengesan kapal tersebut petang sebelum kejadian sebelum karam akibat laut bergelora.Datuk bandar Crotone, Vincenzo Voce menyalahkan Meloni susulan peristiwa berkenaan dalam surat terbukanya.Sebaliknya, wanita itu menjelaskan isu tersebut tidak boleh ditunding kepada Itali, tetapi isu ketibaan pedatang haram perlu dihentikan bagi menyelesaikan masalah."Itali tidak boleh menyelesaikan masalah secara sendirian. Bagi memastikan agar tiada lagi kematian, pendaratan secara haram perlu dihentikan", katanya.Rom sebelum ini menuduh rakan sekutunya, Kesatuan Eropah (EU) tidak menunjukkan solidariti kepada negara berkenaan dalam menangani ketibaan pendatang haram ke negara berkenaan.Menurut Kementerian Dalam Negeri Itali, lebih 14,000 pendatang haram tiba dan memasuki perairan negara itu tahun ini menyaksikan pertambahan dua kali ganda berbanding tempoh sama tahun lalu-AFP

(Keadaan lokasi kapal karam mengorbankan 69 nyawa di Crotone/Foto AFP)


Pemenang Anugerah Nobel, Ales Bialiatski dipenjara 10 tahun

MINSK, 5 Mac-Pemenang Anugerah Nobel Keamanan, Ales Bialiatski dijatuhkan hukuman penjara 10 tahun oleh Mahkamah Belarus.Hukuman itu dikenakan selepas Bialiatski didapati bersalah membiayai tunjuk perasaan yang berlaku di negara itu.Bialiatski menerima Anugerah Nobel Keamanan pada Oktober tahun lalu kerana usahanya memperjuangkan hak asasi dan demokrasi di Belarus yang dipimpin oleh Presidennya, Alexander Lukashenko.Satu rakaman dari mahkamah Minsk menunjukkan Bialiatski kelihatan muram dengan kedua-dua tangannya bergari.Bialiatski yang ditahan pada 2021, bersama tiga lagi individu didakwa dengan pertuduhan membiayai protes dan penyeludupan wang.Tiga individu berkenaan adalah Valentin Stefanovich yang dijatuhi hukuman penjara selama sembilan tahun serta Vladimir Labkovich dan Dmitry Solovyov masing-masing dikenakan penjara tujuh tahun dan lapan tahun.Sementara itu, Amerika Syarikat (AS) dan Kesatuan Eropah (EU) mengecam perbicaraan berkenaan.-AFP

(Ales Bialiatski menerima anugerah Nobel pada 2022 atas usaha perjuang hak asasi dandemokrasi di Belarus/Foto AFP)


Marianne Williamson mula kempen jawatan Presiden AS, 2024

WASHINGTON, 5 Mac- Penulis Amerika Syarikat (AS) Marianne Williamson secara rasmi akan bertanding bagi membida jawatan Presiden pada 2024.Beliau akan bertanding atas tiket Parti Demokrat.Beliau yang berusia 70 tahun itu juga sudah melancarkan kempennya di Washington DC sejak Sabtu lalu.Williamson adalah ahli Demokrat pertama yang secara rasmi mengumumkan bidaan untuk pencalonan 2024.Beliau dijangka akan mencabar Presiden daripada parti sama, Joe Biden.Bagaimanapun, Joe Biden masih belum membuat sebarang pengumuman rasmi untuk bertanding atau sebaliknya. Williamson menjadi terkenal semasa Pilihan Raya Presiden pada 2020, namun, kempennya hanya bertahan selama setahun dan beliau akhirnya mengundur diri pada Januari 2020.-AFP

(Marianne Williamson (KIRI) bersama Joe Biden / AFP)


Putera Harry alami ADD- Pakar trauma

(Memoir 'Spare' oleh Putera Harry yang diterbitkan pada Januari)

LONDON, 5 Mac- Putera Harry dilaporkan mendedahkan bahawa dia telah lama merasakan 'sedikit berbeza' berbanding seluruh keluarga diraja Britain yang lain dalam temu bual pada Sabtu dengan pakar trauma.Dalam perbincangan dengan Dr Gabor Mate, Harry, 38, menyifatkan dirinya datang dari keluarga yang rosak dan berkata dia cuba untuk tidak memberikan trauma kepada anak-anaknya, menurut laporan perbualan yang disiarkan secara langsung.Temu bual itu susulan penerbitan memoir kontroversi putera itu, 'Spare', Januari lalu di mana dia mengakui masa remajanya dicemari dengan dadah dan alkohol serta memperincikan kerosakan dalam hubungannya dengan bapanya Raja Charles III, dan abangnya William."Saya merasakan sepanjang hidup saya, masa muda saya, saya berasa sedikit berbeza dengan seluruh keluarga saya," kata Harry kepada Mate."Saya berasa pelik berada dalam lingkungan ini, dan saya tahu bahawa ibu saya merasakan perkara yang sama jadi ia masuk akal untuk saya," tambahnya, merujuk kepada mendiang ibunya Puteri Diana.Harry bagaimanapun terus memuji isterinya Meghan Markle kerana telah 'menyelamatkannya'"Saya terperangkap dalam dunia ini, dan dia (Meghan) berasal dari dunia yang berbeza dan membantu menarik saya keluar dari situ," katanya sambil menyifatkan isterinya sebagai 'manusia yang luar biasa'.Semasa perbualan itu, Mate, pengarang beberapa buku mengenai trauma, ketagihan dan penyakit secara terbuka mendiagnosis Harry mengalami gangguan kekurangan perhatian (ADD).Merumuskan kehidupan putera itu, yang kehilangan ibunya pada usia 12 tahun dan kemudian berkhidmat dengan angkatan tentera Britain di Afghanistan, Mate berkata terdapat 'banyak trauma dan penderitaan'.Harry yang berpangkalan di California, meninggalkan UK dan kehidupan diraja untuk bersama Meghan pada 2020 di tengah-tengah keretakan dengan monarki, secara terbuka mendedahkan gaya keibubapaannya terhadap dua anak mereka, Archie yang berusia tiga tahun dan Lilibet yang berusia satu tahun."Saya rasa tanggungjawab yang besar untuk tidak meneruskan sebarang trauma atau pengalaman negatif yang saya alami semasa kecil atau sebagai seorang lelaki yang sedang membesar," katanya.Tambah Harry, bersama-sama dengan Meghan mereka cuba belajar daripada masa lalu dan berkembang berusaha kitaran tersebut.Dalam memoirnya, Harry mengaku menggunakan ganja secara kerap pada awal kehidupannya, dan kokain pada beberapa kesempatan ketika dia masih remaja, mengatakan dia 'bersedia mencuba hampir apa sahaja yang akan mengubah perintah yang telah ditetapkan'.Katanya, kokain tidak tidak memberikan kesan kepadanya tetapi berkata ganja 'berbeza'."Itu sebenarnya benar-benar membantu saya," katanya.Menerusi memoir 'Spare, Harry mendakwa abang William menyerangnya semasa pertengkaran tentang Meghan yang dikatakan telah memburukkan lagi hubungan mereka dengan kerabat yang lain.Masih tidak jelas sama ada mereka akan menghadiri pertabalan penting Charles pada awal Mei.-AFP

(Putera Harry (KANAN) dan isterinya Meghan)


12 maut akibat letupan saluran paip minyak Shell di Nigeria - Polis

NIGERIA, 5 Mac - Sekurang-kurangnya 12 orang maut apabila saluran paip minyak yang dimiliki oleh Shell (SHEL.L) meletup pada Jumaat.Pihak berkuasa berkata, dijangka ramai lagi yang maut dalam letupan itu yang mana paling terjejas adalah komuniti di Emohua.Jurucakap syarikat Shell Petroleum Development (SPD) Nigeria Limited berkata kebakaran berlaku di saluran paip Rumuekpe-Nkpoku di Rivers State dan pihaknya sedang bekerjasama dengan pihak berkuasa untuk memadamkan kebakaran itu.Jurucakap pertahanan awam Emohua, Garuba Yabuku berkata, kejadian berlaku kira-kira 4.30 pagi waktu tempatan yang merupakan pusat industri minyak terbesar di Afrika itu.“Saluran paip itu musnah terbakar,” katanya.Manakala api masih marak dari saluran paip bersebelahan dengan lima kenderaan yang terbakar diantara hutan sawit.Ogbonna Francis ketua masyarakat di kawasan itu berkata orang ramai turut melecur dalam kebakaran itu termasuk lelaki dan perempuan.SPD berkata siasatan akan diketuai kerajaan dan pasukan bersama bagi mencari punca kejadian tragedi itu.Kecurian minyak dan sabotaj saluran paip adalah perkara biasa di kawasan tengah pengeluaran minyak di selatan Nigeria. Kaedah yang digunakan untuk mencuri minyak sering mengakibatkan kemalangan sehingga menyebabkan kebakaran.Pada April tahun lepas, tragedi yang sama mengorbankan 100 orang - REUTERS

(Tapak letupan saluran paip minyak mentah di Emohua/FOTO REUTERS)


Tragedi Kebakaran Pertamina: Menteri Indonesia mahu siasatan teliti

(Kebakaran berlaku di depoh bahan api syarikat minyak milik kerajaan, Pertamina kira-kira 8.20 malam menyebabkan beberapa siri letupan kedengaran hingga kira-kira 1km/FOTO REUTERS)

JAKARTA, 5 Mac - Pihak berkuasa Indonesia mengarahkan siasatan dan pemeriksaan audit secara menyeluruh ke atas syarikat tenaga Pertamina terhadap fasiliti milik syarikat tenaga negara itu selepas insiden kebakaran di pusat simpanannya yang meragut nyawa 15 orang. Kebakaran itu bermula di saluran paip minyak di depot simpanan minyak Plumpang, Jakarta kira-kira 8 malam (waktu tempatan) semalam, sebelum merebak ke kawasan kediaman berhampiran mencemaskan para penduduk yang padat di kawasan itu.Pihak berkuasa pada awalnya menganggarkan angka korban adalah seramai 17 orang namun kemudian membetulkan angka korban kepada 15 orang. Berpuluh-puluh orang cedera dan lebih 1,000 penduduk kehilangan tempat tinggal, menurut polis pada Sabtu (4 Mac). "Saya sudah pun memberi arahan kepada Pertamina supaya segera menyiasat kes ini dengan teliti," kata Menteri Syarikat Milik Negara, Erick Thohir di akaun Instagramnya. "Pemeriksaan operasi harus dilakukan," tambahnya.

(Anggota bomba mengeluarkan mayat dari kawasan perumahan berhampiran depoh minyak Pertamina/FOTO REUTERS)

Siasatan masih dijalankan untuk menentukan punca kebakaran, namun syarikat tersebut dalam satu kenyataan pada Sabtu mendedahkan kebocoran paip dikesan sebelum kebakaran itu berlaku, lapor Reuters. Kebakaran itu menyebabkan puluhan rumah dan beberapa kereta terbakar. Sesetengah penduduk dilihat pulang ke rumah masing-masing untuk memeriksa kesan kemusnahan pada kediaman atau menyelamatkan barangan mereka daripada runtuhan. Ada juga yang menuju ke hospital untuk mencari saudara-mara yang hilang. Pada masa sama, Sugeng Suparwoto yang mengetuai jawatankuasa tenaga Parlimen Indonesia, menggesa audit dijalankan terhadap semua fasiliti milik Pertamina."Semua fasiliti, termasuk kilang penapisan atau pusat simpanan, perlu diaudit semula," katanya kepada KompasTV, sambil mengesahkan insiden kebakaran kerap berlaku di fasiliti Pertamina.Pada 2021, kebakaran besar berlaku di kilang penapisan Pertamina di Balongan dan Cilacap. - REUTERS


6 terkorban akibat letupan loji oksigen di Bangladesh

(Anggota bomba dan penyelamat berada di lokasi letupan di loji oksigen di Pelabuhan Chittagong tenggara pada Sabtu/FOTO AFP)

DHAKA, 5 Mac - Sekurang-kurangnya enam orang terbunuh dan beberapa lagi cedera apabila kebakaran berlaku susulan letupan di loji oksigen di tenggara Bangladesh Sabtu, kata pegawai.Menurutnya, angka kematian mungkin meningkat ketika operasi menyelamat sedang dijalankan di kilang di Sitakunda, 40 kilometer (25 batu) dari bandar pelabuhan Chittagong tenggara.Bagaimanapun tidak dapat dipastikan punca yang menyebabkan letupan itu, kata seorang pegawai bomba."Enam mayat ditemui di lokasi kejadian," kata Pegawai Kerajaan Tempatan, Shahadat Hossain kepada Reuters, sambil menambah operasi menyelamat masih diteruskan.Menurut pegawai polis, Nayhanul Bari yang memetik kenyataan saksi, satu letupan besar kedengaran yang menggegarkan kawasan dengan radius sehingga dua kilometer.Pada Jun lalu, satu kebakaran besar di sebuah depoh kontena di kawasan itu mengorbankan 50 orang dan mencederakan hampir 200 orang. - REUTERS

(Letupan loji oksigen turut dirasai beberapa kilometer jauhnya daripada tempat kejadian/FOTO AFP)


(Sepanduk di hadapan ibu pejabat PBB di New York semasa rundingan berterusan mengenai perjanjian untuk melindungi laut lepas/AFP)

NEW YORK, 4 Mac- Negara- negara anggota Pertubuhan Bangsa Bersatu (PBB) bekerja berunding sehingga awal pagi Sabtu untuk mencapai persetujuan yang lama ditunggu-tunggu untuk melindungi laut lepas.Setelah lebih 15 tahun perbincangan tidak rasmi dan kemudiannya bertukar rasmi, rundingan memasuki sesi "akhir" ketiga dalam masa kurang daripada setahun.Menjelang tengah malam di New York, rundingan tertutup masih tertumpu pada isu perkongsian faedah sumber genetik marin yang dikumpulkan di laut lepas."Kami masih mempunyai beberapa isu untuk diselesaikan. Perbincangan telah mencapai kemajuan dan delegasi menunjukkan fleksibiliti," kata pengerusi persidangan, Rena Lee dalam sesi pleno kilat sekitar 1.30 pagi."Kami mempunyai peluang untuk memeterai perjanjian itu, dan kami tidak boleh membiarkan peluang ini terlepas," katanya beberapa jam sebelum itu, sambil menyeru perwakilan supaya "menyimpan makanan ringan" semasa mereka cuba meluluskan perjanjian itu."Walaupun jika kompromi ditemukan dalam semua pertikaian yang tinggal, perjanjian itu tidak boleh diterima pakai secara rasmi dalam sesi ini," jelasnya."Tetapi ia boleh dimuktamadkan tanpa kemungkinan membuka semula perbincangan mengenai bahagian substantif, sebelum penerimaan rasmi pada kemudian hari," tambah Lee. -AFP                                                                                (Rundingan PBB lindungi laut lepas diteruskan)


MANILA, 4 Mac- Seorang gabenor wilayah tengah Filipina dan lima orang lagi ditembak mati oleh sekumpulan lelaki bersenjata yang tidak dikenali, kata balunya, dalam serangan terbaharu terhadap pegawai tempatan.Polis berkata enam suspek yang membawa senapang dan berpakaian seragam sama seperti yang dipakai oleh perkhidmatan bersenjata memasuki rumah gabenor di bandar Pamplona dan melepaskan tembakan.Gabenor wilayah Negros Oriental, Roel Degamo dan lima yang lain terbunuh dalam kejadian itu."Gabenor Degamo tidak layak menerima kematian seperti itu. Beliau berkhidmat kepada pengundinya pada hari Sabtu," kata Janice Degamo yang juga datuk bandar Pamplona, dalam video yang disiarkan di Facebook.Presiden Ferdinand Marcos mengecam apa yang disifatkannya sebagai pembunuhan sekutu politik beliau.“Kerajaan saya tidak akan berehat sehingga pelaku jenayah ini dibawa ke muka pengadilan,” tegas Marcos.Keadaan empat orang lagi yang ditembak dalam kejadian itu tidak didedahkan."Degamo sedang mengagihkan bantuan kepada pengundi apabila beliau ditembak," kata jurucakap polis wilayah, Kym Lopez.Polis sedang mencari 10 suspek, termasuk enam lelaki bersenjata yang melarikan diri dari tempat kejadian dengan dua SUV dan trak pikap sebelum meninggalkan kenderaan itu di bandar berhampiran.Setiausaha Dalam Negeri dan Kerajaan Tempatan Benjamin Abalos merayu saksi kejadian agar tampil membantu polis "mendapatkan keadilan" untuk Degamo.Degamo, 56, adalah sasaran terbaharu dalam sejarah panjang serangan terhadap ahli politik Filipina. Mendiang adalah ahli politik ketiga ditembak sejak pilihan raya umum tahun lalu.Bulan lepas, Mahkamah Agung mengisytiharkan beliau sebagai pemenang sah jawatan gabenor Negros Oriental susulan pengiraan semula. Kiraan semula itu dibuat setelah pesaingnya diumumkan sebagai pemenang.Pada bulan lalu juga Gabenor wilayah Lanao del Sur, Mamintal Adiong ditembak dan cedera dalam serangan yang membunuh pemandunya dan tiga pengiring polis.Pada bulan yang sama, Naib Datuk Bandar Aparri, Rommel Alameda dan lima orang lain ditembak mati dalam serangan hendap di lebuh raya. -AFP

(Gabenor wilayah Filipina maut ditembak ketika agih bantuan/FB)


(Tedros Adhanom Ghebreyesus menegaskan mana-mana negara perlu mendedahkan maklumat berkenaan kerana ia penting kepada komuniti saintifik antarabangsa/)

GENEVA, 4 Mac- Pertubuhan Kesihatan Sedunia (WHO) menggesa semua negara mendedahkan maklumat yang diketahui mengenai asal-usul COVID-19.Ketua Pengarahnya, Tedros Adhanom Ghebreyesus menegaskan mana-mana negara perlu mendedahkan maklumat berkenaan kerana ia penting kepada komuniti saintifik antarabangsa.Pada 2021, WHO menubuhkan Kumpulan Penasihat Saintifik Patogen Baharu (SAGO) untuk menyiasat asal usul pandemik itu.Ia susulan tindakan Amerika Syarikat mendakwa virus mait itu berpunca daripada makmal China.Bagaimanapun pihak berkuasa China menafikan dakwaan itu dan menyifatkannya sebagai kempen memburukkan China.Tedros turut memaklumkan WHO masih berterusan menggesa China supaya lebih telus dalam perkongsian data dan menjalankan siasatan yang diperlukan serta berkongsi hasilnya. -AFP

(WHO gesa semua negara dedah maklumat asal-usul COVID-19)


Iraq keluarkan waran tangkap 'rompakan abad ini'

(Seorang lelaki turut menyertai protes menentang percubaan parlimen Iraq untuk meminda undang-undang pilihan raya/ AFP)

BAGHDAD, 4 Februari- Badan kehakiman Iraq mengeluarkan waran tangkap terhadap empat individu yang didakwa menjadi 'pemudah cara' kepada pencurian dana awam berjumlah AS$2.5 bilion dalam salah satu skandal rasuah terbesar di negara itu."Seorang hakim penyiasat di Baghdad telah mengeluarkan waran tangkap untuk empat bekas pegawai kanan kerajaan terdahulu", kata agensi antirasuah kerajaan dalam satu kenyataan.Empat lelaki itu, termasuk bekas menteri kewangan dan kakitangan bekas Perdana Menteri, Mustafa al-Kadhemi, semuanya tinggal di luar negara.Selain bekas Menteri Kewangan Ali Allawi, mereka terdiri daripada bekas pengarah kabinet Raed Jouhi, setiausaha peribadinya Ahmed Najati, dan penasihat Mushrik Abbas.Mereka dituduh "memudahkan penyelewengan wang milik pihak berkuasa cukai," kata kenyataan itu, sambil menambah bahawa mereka juga akan dikenakan pembekuan aset.Allawi, ahli politik dan akademik yang disegani, meletak jawatan pada Ogos tahun lalu. Apabila skandal itu pecah beberapa bulan kemudian, beliau menafikan sebarang pembabitan.Kes itu, yang digelar "rompakan abad ini", mencetuskan kemarahan di Iraq yang kaya dengan minyak, yang menurut pengkritik dibelenggu oleh rasuah.Sekurang-kurangnya AS$2.5 bilion telah dicuri dalam tempoh September 2021 hingga Ogos 2022 melalui 247 cek yang ditunaikan oleh lima syarikat. Wang itu kemudiannya dikeluarkan secara tunai daripada akaun syarikat-syarikat ini, kebanyakan pemiliknya sedang dalam pelarian.Perdana Menteri, Mohammed Shia al-Sudani berikrar akan membanteras rasuah sejak pelantikannya pada akhir Oktober tahun lepas. -AFP

(Mohammed Shia al-Sudani telah berikrar untuk membanteras rasuah sejak pelantikannya pada akhir Oktober/Fail REUTERS)


(Anggota bomba sedang memadamkan kebakaran berhampiran depoh bahan api milik syarikat minyak dan gas milik kerajaan Pertamina, di Plumpang, Jakarta/AFP)

JAKARTA, 4 Mac- Sekurang-kurangnya 17 orang terbunuh dan berpuluh-puluh lagi cedera dalam kebakaran besar-besaran di depoh minyak milik kerajaan di ibu negara Indonesia semalam.

Api yang marak membakar beberapa rumah, menyebabkan orang ramai melarikan diri dalam keadaan panik.

Kebakaran besar itu memaksa mereka berpindah ke kawasan perumahan berhampiran depoh yang dikendalikan oleh firma minyak dan gas asli, Pertamina di utara Jakarta, kata pegawai.

Jabatan Bomba dan Penyelamat Jakarta mengesahkan bahawa 17 orang terbunuh dan sekurang-kurangnya 50 cedera.

"Ramai daripada mereka yang terbunuh dan cedera melecur teruk," kata Ketua Jabatan Bomba Jakarta, Satriadi Gunawan kepada AFP.

Katanya anggota bomba sedang berusaha "menyejukkan" kawasan kebakaran selepas api berjaya dikawal.

(17 maut dalam kebakaran depoh minyak di Jakarta/REUTERS)

"Kebakaran berjaya dipadamkan beberapa jam selepas ia bermula," menurut Ketua Turus Tentera Nasional Indonesia, Jeneral Dudung Abdurachman kepada pemberita.

Punca kebakaran itu yang bermula selepas 8.00 malam waktu tempatan, tidak jelas.

Siasatan sedang dilakukan oleh pihak tentera dan Pertamina.

“Pertamina memberi tumpuan untuk mengendalikan kebakaran dan memindahkan pekerja serta penduduk berhampiran ke lokasi lebih selamat,” kata syarikat itu dalam satu kenyataan.

Ketua Eksekutif firma minyak dan gas itu, Nicke Widyawati berkata "penilaian dalaman akan dilaksanakan untuk mengelak kejadian serupa daripada berulang."

Menurutnya bekalan bahan bakar negara tidak terganggu, bekalan simpanan akan disalurkan dari terminal terdekat. -AFP


Keganasan di Port-au-Prince, penduduk cuba melarikan diri

HAITI, 4 Mac - Kejadian tembakan oleh sekumpulan pengganas akibat pertikaian wilayah sejak 27 Februari lalu telah menakutkan penduduk di Port-au-Prince.Pada Jumaat video Reuters menunjukkan orang awam tertekan dan cuba melarikan diri dari kawasan berlakunya keganasan itu.Di daerah Bel-Air, beberapa keluarga telahpun meninggalkan kediaman masing-massing.Seorang penduduk tempatan yang tidak dikenali memberitahu Reuters, dia terpaksa tidur di jalanan untuk kekal selamat dan dia tidak pasti sama ada dia boleh pulang ke rumahnya atau tidak.

Media tempatan melaporkan, terdapat mangsa yang maut dan cedera.Buat masa ini tiada sebarang tindakan daripada kerajaan terhadap keganasan itu.


Penjenayah dikejar polis terbabit kemalangan

AMERIKA SYARIKAT, 4 Mac - Seorang suspek curi kereta bersenjata ditahan dalam selepas kejadian kejar di laluan Los Angeles County pada Jumaat, selepas anggota polis cuba menghalang suspek berhubung satu rompakan, lapor media tempatan.Suspek merampas sebuah trak pikap hitam sambil melepaskan tembakan, ketika polis polis mengekorinya dari belakang.Suspek merempuh lampu isyarat dan cuba merampas kenderaan lain, bagaimanapun polis berjaya menahan penjenayah itu. - REUTERS


17 orang maut akibat kebakaran stesen simpanan bahan api Pertamina

(Sekurang-kurangnya 17 orang maut selepas kebakaran berlaku di stesen simpanan bahan apidikendalikan syarikat tenaga Indonesia, Pertamina/ AFP)

JAKARTA, 4 Mac - Sekurang-kurangnya 17 orang maut selepas kebakaran berlaku di stesen simpanan bahan api dikendalikan syarikat tenaga Indonesia, Pertamina di sini.Kebakaran yang bermula selepas pukul 8 malam waktu tempatan itu menyebabkan penduduk berhampiran di kawasan padat menjadi panik dan sebahagian daripada mereka melarikan diri dengan barangan masing-masing.Jurucakap Pertamina berkata api telah dipadamkan kira-kira pukul 10.30 malam.Kebakaran masih kelihatan di sekitar rumah penduduk selepas itu, kata seorang pegawai balai bomba menerusi akaun Instagram unit berkenaan.Dua daripada mangsa maut adalah kanak-kanak, manakala 50 orang cedera termasuk seorang kanak-kanak, menurut pegawai di unit pemadam kebakaran, Rahmat Kristanto.

(Sekurang-kurangnya 17 orang maut selepas kebakaran berlaku di stesen simpanan bahan api dikendalikan syarikat tenaga Indonesia, Pertamina/ AFP)

Kebanyakan mereka yang cedera mengalami luka melecur dan kerajaan akan membayar kos rawatan perubatan mereka, kata pemangku gabenor Jakarta, Heru Budi Hartono kepada pemberita.Pusat panggilan balai bomba utama Jakarta berkata ia telah menghantar 51 unit ke kawasan Plumpang di Jakarta Utara, sambil menyifatkan kebakaran tersebut adalah besar.Dalam satu kenyataan, Pertamina berkata punca kejadian masih disiasat dan pemindahan sedang dijalankan.Syarikat itu berkata bekalan bahan api untuk kawasan Jakarta kekal selamat kerana ia merancang untuk mengalihkan bekalan dari terminal lain.Stesen minyak tersebut mempunyai kapasiti lebih 300,000 kilo-liter, menurut kementerian tenaga negara itu. -REUTERS


Ribut salji di California, mengurangkan kemarau negara itu

CALIFORNIA, 4 Mac - Keadaan hujan beserta salji sejak beberapa minggu ini meredakan dan menyelamatkan California daripada kejadian kemarau.Pergunungan Sierra Nevada menerima lebih dua kali ganda salji berbanding kebiasaan, , kata Jabatan Sumber Air California (CWDR). "Terdapat sebahagian besar pek salji di luar sana, dan ia adalah sesuatu yang kita semua patut teruja pada ketika ini," pengurus pasukan tinjauan salji dan bekalan air CDWR, Sean de Guzman. Pek salji dianggap takungan terbesar di California, dan penting untuk memenuhi sungai dan tasik sekitar.

Pemendakan dan ribut kuat yang melanda California pada Disember dan Februari menyebabkan berlakunya keadaan kemarau melampau. - REUTERS


Tentera Israel bunuh remaja di Tebing Barat

RAMALLAH, 3 Mac-  Kementerian Kesihatan Palestin memaklumkan tentera rejim menembak mati seorang remaja Palestin berusia 15 tahun dan mencederakan seorang lagi kanak-kanak. Keganasan berlaku di bandar Azzun, utara Tebing Barat.Tentera Israel mengakui membunuh dan mencederakan mangsa, kononya atas alasan mereka diserang semasa mencari suspek yang melepaskan bunga api ke arah kenderaan Israel.

"Beberapa suspek membaling bom ke arah tentera", kata tentera dalam satu kenyataan. Askar bertindak balas dengan peluru hidup.

Kementerian kesihatan Palestin berkata dalam satu kenyataan bahawa Muhammad Nidal Salim, 15, terbunuh akibat ditembak oleh tentera rejim.Kejadian sama turut menyebabkan dua lagi cedera, termasuk seorang kanak-kanak yang dilaporkan dalam keadaan kritikal, tambah kementerian itu.Tentera berkata ia menyedari laporan yang menyatakan bahawa beberapa suspek itu cedera dan menyatakan bahawa tiada tentera Israel cedera, tetapi tidak memberikan butiran lanjut.Kematian terbaharu berlaku ketika konflik keganasan Israel-Palestin berlanjutan khususnya di Tebing Barat, yang telah diduduki Israel sejak Perang Enam Hari 1967.

Bandar Huwara di Palestin diserang oleh peneroka haram Israel, beberapa jam selepas dakwaan dua penduduk Israel mati ditembak ketika mereka memandu melalui bandar utara Tebing Barat.Di Huwara, beratus-ratus peneroka haram Israel terus melakukan provokasi dengan membakar rumah dan kereta serta membaling batu ke arah penduduk Palestin; dilaporkan menjadi punca kematian seorang lelaki Palestin yang tinggal di penempatan berhampiran di kampung Zaatara.Isnin lalu, lelaki bersenjata dikatakan menembak mati seorang pemandu kenderaan Israel-Amerika, dan pada hari Rabu tentera Israel yang mencari suspek di kem pelarian Aqabat Jabr berhampiran Jericho bertindak membunuh seorang lelaki Palestin.Sejak awal tahun, konflik Israel-Palestin telah meragut nyawa 65 orang dewasa dan kanak-kanak Palestin, termasuk pejuang Palestin dan penduduk awam.Manakala menurut pengiraan AFP berdasarkan sumber rasmi dari kedua-dua pihak, kira-kira 13 orang dewasa dan kanak-kanak Israel, dilaporkan terbunuh dalam tempoh sama.Ahad lalu, pegawai Israel dan Palestin berikrar dalam satu kenyataan bersama untuk mencegah keganasan selanjutnya dan komitmen untuk meredakan kemerosotan berikutan perbincangan di Jordan. - AFP


Tesla jual 74,402 EV buatan China, meningkat 32%

SHANGHAI, 3 Mac- Tesla menjual 74,402 kenderaan elektrik (EV) buatan China pada Februari, meningkat 31.65% daripada tahun sebelumnya, menurut data yang dikeluarkan Persatuan Kereta Penumpang China (CPCA) hari ini.Ia telah meningkat 12.6% berbanding Januari, apabila pembuat kereta elektrik Amerika Syarikat (AS) menghantar 66,051 kereta elektrik Model 3 dan Model Y buatan China.Saingan BYD dengan siri Dynasty dan Ocean EV serta kenderaan hibridnya terjual sebanyak 191,664 kenderaan bulan lepas.Tesla merancang untuk menjalankan pengeluran keretanya di Shanghai dengan kadar pengeluaran mingguan sebanyak 20,000 unit pada Februari dan Mac selepas pemotongan harga yang dibuat pada awal Januari berikutan permintaan menggalakkan.Bagaimanapun, data mingguan terkini menunjukkan jualan runcitnya di China masih kurang daripada kadar yang dilihat pada suku keempat.Menurut data daripada China Merchants Bank International bahagian pasaran Tesla dalam sektor kenderaan tenaga baharu China, yang merangkumi kedua-dua kereta elektrik tulen dan kereta hibrid, merosot kepada sembilan peratus pada Februari daripada 10% tahun sebelumnya.Bahagian pasaran BYD meningkat kepada 37% daripada 27%.Apabila persaingan semakin sengit, Tesla berhasrat untuk meningkatkan eksport serta mengembangkan ke pasaran baharu keluaran kilangnya di Shanghai.Kini, ia telah mula menghantar kereta ke Thailand dan menyediakan stesen pengecas super pertamanya di sana pada Februari.- REUTERS

(Kenderaan elektrik Tesla Model 3 buatan China di Guangzhou/REUTERS)


Polis Ukraine menggali mayat tiga orang awam

BORODIANKA, 3 Mac- Pasukan forensik Ukraine menggali kubur mayat tiga orang awam, dipercayai ditembak mati ketika menjadi tahanan tentera Rusia.Wartawan AFP melihat pakar forensik membawa tiga beg plastik hitam mengandungi mayat dari sebuah tanah perkuburan di Borodianka, barat laut ibu negara.Menurut ketua polis Kiev, Andriy Nebytov, salah seorang mangsa merupakan penduduk di kejiranan tersebut berusia 50 tahun yang terbunuh dalam kereta.

(Ketua polis Kiev, Andriy Nebytov/Foto AFP)

"Identiti dua mangsa yang lain sedang dipastikan," katanya kepada wartawan.Beg-beg mayat itu diletakkan di dalam van forensik dan dibawa pergi untuk analisis lanjut di makmal di Kiev."Menurut pemeriksaan awal, kami percaya bahawa ini adalah luka terkena tembakan. Punca kematian akan ditentukan oleh pakar," kata Nebytov.Mayat itu dikebumikan ketika bandar itu masih diduduki tentera Rusia.Nebytov berkata, setakat ini 1,373 mayat orang awam, termasuk tiga di Borodianka, telah ditemui di wilayah Kiev sejak tentera Rusia berundur berikutan percubaan yang tidak berjaya untuk merampas ibu negara Ukraine.Lebih separuh daripada mereka maut akibat di tembak, katanya.Sumber Barat menganggarkan kira-kira 30,000 hingga 40,000 orang awam terbunuh di Ukraine sejak permulaan pencerobohan pada 24 Februari tahun lalu.Menurut angka PBB yang dikeluarkan bulan lalu, sekurang-kurangnya 8,000 orang awam telah mati dan hampir 13,300 telah cedera di Ukraine.Kes ini hanya disahkan oleh PBB, yang dipercayai jumlah kematian sebenar mungkin lebih tinggi. -AFP